Bulozi Bwaantangalala: Kooze ka Saatani Kamaseseke Print\nBulozi Bwaantangalala: Kooze ka Saatani Kamaseseke\nKotyanka acifwanikiso kutegwa cikwazamuke\nBumboni bwansiku bwa zyaando zyabusili zyokwa caduceus\nCiyubunuzyo cijisi zintu zinjaanji zitondeka ku Bbabbuloni Mupati. Busanduluzi bulaa makani manji aa Bbabbuloni bujanwa mu Ciyubunuzyo 18 oomo muli cisyomyo cakuti, eeyo mfulumende yabusofwaazi iipenzya bantu, iyokudulimunwa kumamanino. Eeci caandaano cipandulula kaambo keni Yahuwah ncayoojayila limwi munzi wa Bbabbuloni kumamanino.\nKosekelela ojulu akaambo kakunyonyoonwa kwanguwo! Amusekelele nobasalali abatumwa, abasinsimi boonse! Nkaambo Leza lino wausubula munzi ooyu akaambo kazeezyo nzyuwakacita kulindime! Mpoonya mungelo umwi wanguzu wakabweza bbwe pati mbuli ziyo, wakaliwaala mulwizi wakati, “Mbombubo oobu munzi mupati wa Bbabbuloni mbuyoowaalwa ansi, nkabela tuukabonwi limbi pe. Majwi aabasitulumbu, basinyeele, abasimyeembo taaciyoomvwigwi limbi mulinduwe pe! Basyaabupampu bacita milimo yiindene-indene tabayoojanwi limbi mulinduwe. Kuvwuta kwaziyo takuyoomvwigwi limbi mulinduwe pe! Alimwi takukabonwi limbi mumuni walambe pe, aalo majwi aasibwiinga anabwiinga taakamvwigwi limbi mulinduwe pe. Basimakwebo bako bakali bantu banguzu kwiindilila munyika yoonse. Lino kwaamba zyamabibo aako aakubeja, wakacenga bantu bamisyobo yoonse!” (Ciyubunuzyo 18:21, 23, KJV)\nInkondo akataa cibotu acibi ninkondo ya moza, iilwaninwa atalaa makani aabupaizi akukomba. Nkaambo kaako, bana Kristu banjaanji bakauntuluzyila kucenjezya kupedwe atalaawa kuti takubaguminizyi lwabo. Balo bayeeyela kuti balikke aabo bakomba mituni abatamuzyi Leza, mbabakonzya kucengwa mubulozi oobo. Aboobo, basulaika kucenjezya kwabulemu kusinizyide kapati akataa kucenjezya kuli mu Mangwalo.\nNokuba boobo, kaambo keni Ijulu ncolijayila munzi wa Bbabbuloni “mubujayi” nkaambo kakuti walo wakacenga masi woonse kwiinda “mubulozi” bwakwe. Ibbala lya “bulozi” lizyila kubbala lyaci Giliki lyakuti φαρμακεία, φάρμακον (pharmakeia).\nOoyu ngomuyanda wabbala nkweenya kuzyila mabala aa Cikuwa mbuli lyakuti pharmasi (cintoolo camisamu) alya pharmaceuticalo (misamu yakusilisya muzibbadela). Mumyaka yansiku, ciyanza cakusilika cakali swaangene kapati abulozi, kubelesya misamu iikola iipa kuzeluka maanu akubona ziseese akwiimbilila masabe nanka madaimona. Mangwalo aambilizya kuti kubelesya misamu iikola, cicili cintu ncabelesya mazubaano Saatani kutegwa acenge miya yabantu, nokuba bwaamba Bbaibbele lina Knox kuti: “bulozi bwako bwakaloozya nyika.”\nIcaando camazubaano cigantwa atalaa zingomo zyamisamu, ncaando cokwa Caduceus, naa nzoka zyobile zizingaidwe ku musako ulaa mababa. Eeci kutaanguna cakali caando cokwa Hermes, leza wamakwebo ooyo waatalisya masalamuzi aakwaambilila malwezi aabulozi, ooyo mumusela waciloba, wakaswaanganyidwe kapati ku lwiiyo lwakusilisya amisamu iikola. Eeli bbala lizyila kubbala lyaci Giliki lya karykeion, alyalo lwalyo lizyila kubbala lya eruko, eelyo liiminina kunyonauna naa kweendelezya. Caando citaanzi cabusilisi bwamisamu iikola, cakali nkoli yokwa Asclepius yakazingaidwe nzoka yomwe. Bantu bakali kudoomoka mumakunga kuya kuyoosilikwa kumatempele aakabambidwe Asclepius, leza wabusilisi. Wakali kuumpilwa zituuzyo alimwi kufumbwa ncaakali kulota nokuba cilengaano ncaakabona mulwazi, eeco ncecakali kweendelezya mupaizi nokuba musilisi kuti atobele ncico kupa musamu kumulwazi ooyo.\nCaando ca nzoka cilataaluka kusikila kulaale ku muunda wa Edeni ooko Saatani nkwaakatamikizya Yahuwah kuti mubeji, eelyo Saatani naakacenga Eva kuti takafwi kuti wacita cinyonyoono. Inzoka ncaando ceelela Saatani ooyo uusunkide nyika yoonse kuti injombe mucinyonyoono. (Kobala Ciyubunuzyo 12:9 a Ciyubunuzyo 20:2.)\nKotyanka Cifwanikiso Kutegwa Cikwazamuke\nBumboni bwansiku bwabakomba Mituni bwa nkoli yokwa Asclepius ya 'busilisi'\nYahuwah ulaa milawo yabuumi bubotu, eeyo iinga kuti yasotokwa, ncecintu cikonzya kubinzya kuleta lufu. Cintu cuusisya ncakuti, bunji bwamisamu minjaanji mazubaano ilakola, ilacisa akupenzya mubili cakuti inga yaletela lufu bantu banji. Inzoka yalweeno, ncitondezyo ciimpene ciiminina busilisi bwa mazubaano. Kukomba mituni/ a Saatani, ncintu cicijatikene muziyanza zyabusilisi zinjaanji mazubaano. Icaando ca nzoka iilizingaide eeco cigantidwe muzitondezyo zya busilisi mazubaano, ncintu ceelela busilisi oobo. Kukomba zibumbwa amizimo/ Bulozi abu Saatani, nzintu zivweledwe muziyanza zyakusilika muzibbadela zyamazubaano. Bunji bwa misamu yacikuwa yamazubaano, kwiina acimbi pele mbulozi bwaantangalala akusonda, kusisidwe mukati kalwiiyo lwa zilengwa leza amisamu. Bantu banjaanji baceendelezyegwa amusako wa Asclepius, maanu aabo aakacenjede aciindi cimwi akubaa busongo bunji, lino akafubaala akuzilaika nkaambo kamisamu iikola eeyo njobakasungilizyigwa kusilikwa, yalo yakeelede kubalisika pele yakabakola akubawungula maanu.\nMusako wa Asclepius\nIcikonkezyo cina Hippocratiki, mumisyobo yaco yiimpene, cicili cikonkezyo eeco basilisi bamazubaano ncobakonkezya nobanjila akutalika milimo. “Icikonkezyo cokwa Hippocrates ciciliko mulusumpuko lwa Kumbo lyanyika kuti ncecaambyo ceendelezya bantu banjide mulimo wa busilisi.” (American Medical Associa6\ntion, Code of Medical Ethics, 1996 ed.) Bantu banji ncobatazyi ncakuti, icikonkezyo citaanzi cina Hippocrates, cakatalikila mukwiitila madaimona aababakomba mituni mbuli mukulibandauka bulozi kuti: “Ime ndakonkezya ali Apollo Musilisi aali Asclepius a Hygieia a Panacea abaleza boonse kuti ndinootobela cikonkezyo akucizuzika mboceelede."\nMunkondo yakulwanina muya wamuntu, Saatani wakapelenga kapati kubbidikizya kulwana kwiinda mukubelesya misamu iikola mubusilisi bwamazubaano. Bantu basunu balafubaazya kufumbwa uubelesya musamu wa laudanumu (musamu wa opiyamu uubikkidwe waini) ooyo wakali kubelesyegwa myaanda yamyaka yakainda, pele bunji bwamisamu yamazubaano ilainda kukola alimwi icisa mubili wamuntu muntenda mpati cakuti muntu inga kayelede kusilikwa zinjaanji kwiinda kutaanguna nkaambo kakubelesya misamu eeyo. Eeci ncecitalisya muntu kuyaa kwiingaila kuyaa kubelesya misamu yiimpene lyoonse, akwiindizya myeelwe yabantu bapona maumi aabo akuzyibila kubelesya misamu lyoonse, kabapona maumi aabo kuyaamina kumisamu iikola akubapa malwazi.\nBulwazi bwa Autizimu, mukonzyanyo umwi wamalwazi aakatalisyigwa amisamu yakuyaswa nyeleti mazubaano, mpoonya eeco, ategwa ncintu “ciyandika” kutegwa bayungizye kubelesya misamu ayimwi minjaanji yakukobelela bulwazi oobo akweendelezya buumi bwamuntu uuciswa. Akataa bantu bakayaswa misamu yanyeleti, oobo bulwazi bulalibonya mubantu baku Amelika mumuntu omwe akataa bantu bali 50. Pele akataa baabo batakayaswa nyeleti, nokuba boobo, oobo bulwazi bulibonya buyo mumuntu omwe akataa bantu bali 25,000.\nIcipekupeku ca Basilisi, eeco cibunganya basilisi basyaazyibwene bayindene antoonwe, ciluulwa kuti “ncecibaka cakuunka kuti ukaakujane makani aalusumpuko mubusilisi, milimo yabusilisi mipya yeebeka amilumbe mipya yaambilizya kukkala buumi bubotu.”1 Mucipekupeku cakainda kaindi kasyoonto, umwi musilisi naakabuzyidwe mibuzyo wakazumina kuti bunji bwamalwazi aayo basilisi ngobasilika, taakwe acimbi pele nkusilika malwazi aakatalikila mukubelesya misamu iikola niyakanjizyigwa mumubili.\nImpindu iibamba misamu nimpindu ilaa tombe abumpelenge kapati, pele nimpindu Mpati ncobeni. Mabbiliyoni aamadola alabelesyegwa kuuzya misamu “amukubamba” misamu mipya. Taata Yahuwah wakasyomezya kuti uyooyubununa kasimpe koonse kuli baabo bayandaula Nguwe. “Alimwi inywe muyookazyiba kasimpe, nkabela kasimpe kayoomwaangulula.” (Johane 8:32, NKJV)\nInkuta mumazuba aakainda masyoonto yakatondezya nzila zimwi mpindu zibamba misamu yakusilisya bantu (“Big Pharma”) mbozicengelela buleya kuti basyome misamu yacikuwa kuti inga yabaponya akubapa maumi mabotu. Ooyu mulongo uutobela ngumwi akataa nzila zinjaanji zyakabbununwa munkuta akupegwa mulandu:\nKusinka mulomo basilisi ciindi aciindi (kubabbadela mali) akubatola mumasena aakulikkomanisya nokuba kubanjizya mumilimo iivwolwa mali.\nKucengeezya kuti misamu tiikoli akubejela Nkamu yeendelezya Zyakulya a Misamu.\nKubbida bantu mali aabo babbadela mitelo mabbiliyoni aamali\nKubejela baabo beendelezya zintu kuti misamu ilabeleka kakuli tiisiliki malwazi.\nKuzumanana makwebo aakunyengelela bantu mabbiliyoni aamali akubauzya misamu iikola akukonzya kujaya muntu uutakubwene nokuba balwazi bali muzibbadela.\nKubeja kuti misamu ya nyeleti ilabeleka ziindi zili 95 nokuba kwiinda waawo mu ziindi zili mwaanda.\nKubikkilizya bulowa bwabanyama bamusokwe nobasunka misamu kutegwa kulibonye aanga bulowa bamuntu buleendelana amisamu eeyo.\nKusinikizya basyaazyibwene batuzunda kuti basangane mubumpelenge bwakucenga bantu akusisikizya twaambo twamisamu iikola.\nKukonga basyaazyibwene bazilengwa leza kuti inga batolwa ku jele pele buyo kuti baumuna akuleka kwaambilizya bujayi antenda iili mumisamu minjaanji.\nKupangana cilongwe abasimpindu bauzya misamu kuti kabasinikizya bantu kuula misamu imwi2\nNokuba kuti bunji bwa mpindu zibamba misamu zili mumasi aasumpukide, pele ncintu ceelede kuzyibwa amuntu woonse ncakuti, kuli intenda yakujayigwa amisamu njobabamba akwaabila masi amwi kakwiina muulo, mbuli nyeleti ziyaswa bana bavwanda kakwiina kubbadela, mumasi aacetaalide. Kuli bumboni buyaa kulibonya butondezya kuti eezyo nyeleti nzyobayaswa bantu, mapiilisi ayimwi misamu yakulinanika acikanda, yakabambilwa kucisa mubili wamuntu kumwi kiilesya malwazi amwi. Banji basyaakuvwuntauzya bataminina3 kuti ituzunda twabulwazi bwa AIDS ooto twakalobya zibaaka zya Africa, abaabo bacitaana cisaaza kumatako baku dolopo lya San Francisco ku Amelika, ooto tuzunda twakabikkilizyidwe mu nyeleti zyakusilisya bulwazi bwa Hepataitisi-B.\nMikonzyanyi iibelesyegwa kanjaanji muzibbadela ya kukomba mituni – Inkoli ya Caduceus amusako wa Asclepius\nAbumwi bumboni busendekezya kuti misamu iijaya luzyalo yakabikkilizyigwa mumisamu yakweendelezya luzyalo, eezyo nentenda zyizyibidwe kale mbuli bulwazi bwakubbubba moyo, kudenuka kufwa, kusinka nsinga, kubaa makoto ayimwi misyobo yamalwazi aakubola mubili akusinka bulowa mukati kabongo nokuba mukati ka moyo. Ooyu mulembi, naakabala kapepa kamusamu wakunanika atalaa cikanda camwana muvwanda, wakanyandwa kubala kuti imwi “ntenda yakubelesya musamu” ooyo nja kuciswa bulwasi bwa ntomba!\nBig Pharma nimpindu yamabbiliyoni aamali manjaanji yeendelezyegwa “abasimakwebo baanyika.” Aayo mali ngobayobolola lyoonse amwaka “nobavwuntauzya bulwazi bwa kubaa makoto akubola mubili”, alasika muma miliyoni aaku Amelika – pele musamu wabulwazi oobo nkuuli kale! Mu 1931, Otto H. Warburg wakapegwa cipego ca (Nobelo Peace Prize) nkaambo wakatondezya mbotukomena tuzunda twabulwazi bwa makoto. Dr. Tulio Simoncini waku Italy, naakali kubelesya luzyibo oolo ndwaakatondezya Warburg antoomwe akuvwuntauzya kwakwe mwini, wakakonzya kuponya bulwazi oobo . . . kusikila naakasampaulwa mumilumbe yasikapepele, akukasyigwa kusilika mucisi ca Italy; mukuya kwaciindi wakaangwa myaka yotatwe muntolongo nkaambo buyo kakuti wakali kusilika bulwazi munzila iitakwe ntenda eeyo mpindu ya Big Pharma njiitaminina kubelesya mumisamu iijaya buumi – kusilika bulwazi bwa kkansa.\nWebo inga toobikkila lusyomo lwako mumisamu yampindu yuulwa mali manji nkaambo kuli mbabo taakwe acimbi pele ninzila yakujana mali manji. Saatani ucibelesya bulozi bwamisamu oobu, amasalamuzi aamisamu iikola kuti ajate mulimo omwe buyo: kubikka cintu cikola mumubili wamuntu, mpoonya eeco ncecizilula akumubuzya maanu aakulyeendelezya muntu. Mizeezo yamuntu iitakoledwe ilayandika mukuteelela Muya Uusalala kuti muntu akonzye kulwana cinyonyoono. Ikaambyo kali mu Ciyubunuzyo 18:23, kakuti “nkaambo kwiinda mubulozi bwako woonse masi akeenwa,” kalembedwe kuti mu Bbaibbele lya Heritage: ". . . nkaambo kwiinda mumisamu yako iizyondola boonse bantu bakaingaila."\nEeyo misamu njobayasa nyeleti basilisi munyika yoonse nokuba “misamu yakuliyandila omwini kakwiina kuya kumusilisi”, ilaa ntenda yiinda kujaya mubili wamuntu, ilagwalanganya amizeezo yamuntu ayalo. Zimwi ntenda zyamisamu minjaanji tazili buyo kuyumya mate mukanwa akuvwundausya kumoyo, pele akutolwaala, kufukula alimwi akuluba-luba zintu. Eeci ncecintu cisyaazya muntu kuti Saatani amuce mukakole kamasunko. Amwi makani aamba kuti kubikkwa bulowa mucibbadela, zimwi ziindi ncintu cipindula ciimo camuntu. Yahuwah wakaambilizya kuti bulowa tabweelede kuligwa nkaambo “buumi bwanyama buli mubulowa.” (Kobala BaLevi 17:10-14.)\nYahuwah ngo Mulengi wazintu zyoonse. Aboobo, Walo ngulaa luzyibo luteeli lwa nzila iiluleme yakupona buumi bubotu.\nOoyo wakalenga zibeela zyamukati kangu Nduwe,\nWebo wakandipanga mwida lyabaama.\nNdakutembaula nkaambo okandilenga munzila iikankamanisya,\nokandilenga munzila iigambya iitaliboteli.\nMilimo yako ilagambya, eeci ndicizyi kabotu-kabotu.\nNsisisidwe, Webo ulindibwene boonse mbwebede,\nnkecikumbwa mwida, nkekomena kakunyina uuzi, yebo wakalizi kale kuti nkweli.\nWakandibona nketana akuba nsalalila, mazuba woonse ngookandipa munyika akalilembedwe mubbuku,\nakalilembedwe kaatana akutalika mazuba aabuumi bwangu\n(Intembauzyo 139:13-16, NKJV)\nOoyo wakalenga mubili wako nguuzyi nzila yiinda kubota yakusunga mubili wako. Walo wakapa milawo iili lusele iigwasyilizya kujosya buumi bubotu akuzumanana kubaa buumi bubotu:\nMumuni wa zuba\nCiimo ca bulumbu (eeco ciletelezya kusyoma munguzu zya bulemu)\nAabo balemekezya Mwami Yahuwah kwiinda mukubamba milawo Yakwe, Alakwe uyoobalemekezya mukubapa luumuno, buumi bubotu alimwi, akuzwidilila mukuzunda cinyonyoono. Yahuwah “ulati . . . aabo bandilemeka Ambeyo njoobalemeka.” (1 Samueli 2:30, KJV) Aabo bateelela akutobela milawo yoonse yokwa Yahuwah, bayoolijana kabalelekedwe munzila zitalangilwi. “Kuyoowa Yahuwah nkakasensa kabuumi, akuyaamuka tooze twa lufu.” (Tusimpi 14:27, KJV)\nNkuyanda kwa Yahuwah kuti bantu Bakwe bapone maumi aazwide buponi bubotu. Eeci tacili cintu cikonzya kujanwa mumisamu iikola eeyo njobayasa nyeleti basilisi bamazubaano pe. Misamu yakucibbadela tiiponyi pe. Ilesya buyo kulibonya bulwazi, alimwi ziindi zinjaanji akuletelezya ntenda. Ilikke nzila yiinda kubota yakupona buumi bubotu, ninzila ya Kujulu. Yahuwah ulipede kale zintu akataa zilengwa leza zyakusilika kufumbwa bulwazi bwamuntu. Cibaaka camuluwo camu kkompyuta cilaa buvwubi bunjaanji bwaluzyibo lwatakali kujanwa kaindi. Kuti yebo koyanda kulangaula makani aabuumi amwi, koya ukayandaule mucibaka eeco izilengwa leza zikonzya kukusilika.\nObuno buzuba, makanze aako abe aakubamba milawo yokwa Yahuwah yoonse. Walo uyookupa luzyalo, busongo akuzunda mucintu cili coonse.\n2 Mbokulembedwe mu http://worldtruth.tv/big-pharma-criminality-no-longer-a-conspiracy-theory-bribery-fraud-price-fixing-now-a-matter-of-public-record/.\n3 Kobala aawa http://www.bibliotecapleyades.net/salud/esp_salud33s.htm and http://originofaids.com/.


Matalikilo 2 IBBAIB63 - Lino ijulu anyika zyakamana, - Bible Search\nLeza mbwaakalyokezya buzuba bwamusanu aabili\n1Lino ijulu anyika zyakamana, azyoonse zili mumo. 2-Nkabela mubuzuba bwamusanu aabili Leza wakaleka milimo yakwe njaakacitide. Mubuzuba obo bwamusanu aabili wakalyokezya kuzwa kumilimo yakwe yoonse njaakacita. 3-Aboobo Leza wakakondezya buzuba bwamusanu aabili akubusalazya, nkaambo mulimbubo wakalyokezya kuzwa kumilimo yakwe yoonse Leza njaakalenga akucita.\n4Ngaaya makani aajulu anyika mbuzyakatalika nizyakalengwa, Mubuzuba obuya Jehova Leza naakacita nyika ajulu, 5-ziziki zyamusokwe zyoonse nizyatakalina kuboneka munyika, amisamu yamusokwe niyatakalina kumena, (nkaambo Jehova Leza katana kuwisya imvula anyika, alimwi katakwe muntu wakupanda nyika, 6pele mwakazwa izambangulwe munyika, lyakali kutetya nyika yoonse), 7-Jehova Leza wakabumba muntu, Wakamubumbya bulongo bwaansi, wamufulida mumpemu zyakwe muuya wabuumi, nkabela mpawo muntu wakaba muumi. 8-Lino Jehova Leza wakalima muunda kujwe ku-Edeni, nkabela mpempawo mpaakabika oyo muntu ngwaakabumba. 9-Elyo Jehova Leza wakameneka mpoonya awo anyika misamu yoonse iiebeka kumeso amisamu mibotu yakulya. Awalo musamu wabuumi wakaumeneka akati kamuunda, amusamu wakuziba bubotu abubi.\n10-Nkabela mumonya mu-Edeni mwakazwa mulonga wakuteteesya muunda, elyo wakapambukanya, waba zipanzi zyone. 11-Izina lyacitaanzi ngu-Pisoni, ncencico cizyunguluka nyika yoonse ya-Havila, ingolida nkwiibede. 12Ingolida yanyika eyo nimbotu, alimwi nkukonya oko kuli mundaalila amabwe mayandisi aaonukisi. 13Azina lyamulonga wabili ngu-Gihoni, ngonguwo uuzyunguluka nyika yoonse ya-Kusi. 14-Azina lyamulonga watatu ngu-Hidekeli, ngonguwo uutola kujwe ku-Asuri. Amulonga wane ngu-Firate. 15Lino Jehova Leza wakabweza oyo muntu, wamubika mumuunda wa-Edeni kuti aulime akuubamba. 16Nkabela Jehova Leza wakalailila muntu kuti, Misamu yoonse yamumuunda ncobeni uyooilya, 17cita musamu wakuziba bubotu abubi. Toelede kulya kulinguwo pe, nkaambo mubuzuba obo mboyoolya kulinguwo ncobeni uyoofwa.\n18Lino Jehova Leza wakati, Tacili cibotu kuti muntu akale alike pe, Atumucitile sikumugwasya uumweelede. 19-Mpawo Jehova Leza wakabumba bulongo, wacita banyama boonse bamusokwe, abayuni boonse bakujulu, wabaleta kumuntu, abone na ulabaulika buti. Nkabela banyama boonse, kufumbwa mazina muntu ngaakabaulika, bakaulikwa mbubonya. 20Aboobo muntu wakaulika iŋombe zyoonse abayuni bakujulu abanyama boonse bamusokwe mazina. Nekubaboobo teekwakajaninwa muntu sikugwasya uumweelede. 21-Elyo Jehova Leza wakaoneka muntu iŋonzi impati, Nkabela naakacili mukoona, wakabweza kamwi katumpango twakwe, wasinka cipulo cako. 22-Lino ako kampango nkaakagwisya mumuntu, Jehova Leza wakakabumbya mwanakazi, wamuleta kumuntu. 23-Mpawo muntu wakaamba kuti, Ma! Ncobeni oyu ulijisi zifuwa mbubonya mbuli zifuwa zyangu anyama mbubonya mbuli nyama yangu. Uleelede kuulikwa mukaintu, nkaambo wazwa mumuntu. 24-Nkaambo kako mwaalumi uleelede kusia wisi abanyina akukakatila kumwanakazi wakwe, babe nyama yomwe buyo. 25-Nkabela boonse bobile bakali basizinswe, mwaalumi abanakwe, pele kabatakwe insoni.


Makani aamu Bbaibbele: Musa Muvwanda Mbwaakafwutulwa - Kkeyala yaa Intaneti ya Bakamboni ba Jehova\nBONA mwana nkwalila kumwi kajatide munwe wamusimbi. Ooyu mwana ngu Musa. Hena ulimuzyi musimbi ooyu mubotu boobu? Mwana wa Falawo mwami wa Ijipiti.\nBanyina Musa bakamusisa mwana wabo kusikila wakkwanisya myezi yotatwe nkaambo tiibakali kuyanda kuti ajaigwe abana Ijipiti. Pesi bakalizyi kuti Musa ulakonzya kujanwa. Aboobo mboobu mbobakacita kufwutula mwana wabo.\nBakabweza mutaanga akuusinka kabotu-kabotu kutegwa kutabi meenda aanjila. Bamane bamubikka Musa mumutaanga akuubikka mumatete malamfwu muceeleele ca Mulonga wa Nailo. Miliyamu mucizyi wa Musa wakaambilwa kuti kamulindila mwana kutegwa abone cikonzya kucitika.\nKumane mwana wa Falawo musimbi wakaboola ku Mulonga wa Nailo kuzyi kusamba. Mpeena wakabona mutaanga mumatete malamfwu. Wakaita mubelesi wakwe umwi musimbi akumwaambila kuti: ‘Koya undiletele mutaanga uulya.’ Mwana wa Falawo naakazyi kuvwununa mutaanga, wajana kuli mwana. Elo nkubota mwana ngwaakajana! Musa wakali kulila, alimwi mwana wamwami wakeetezyegwa kubona nkwalila. Tanaakayanda kuti ajaigwe.\nKumane Miliyamu wakaboola. Ulakonzya kumubona acifwanikiso. Miliyamu wakalomba mwana wa Falawo kuti: ‘Hena nduunke nkaite mukaintu muna Isilayeli kuti kakulelela mwana?’\nMwana wamwami wakati: ‘Inzya koya.’ Kumane Miliyamu wakabalika cakufwambaana kwaakwaambila banyina. Banyina Musa nibakasika kumwana wamwami wakabaambila kuti: ‘Bweza mwana ooyu kondilelela ndiya kukupa bulumbu.’\nAboobo banyina Musa bakalikomezyela mwana wabo. Musa naakakomena-komena, bakamutola kumwana wa Falawo walo wakamukomezya mbuli mwana wakulizyalila. Mbombubo oobu Musa mbwaakazyi kukomenena muŋanda ya Falawo.\nNgwani mwana uuli acifwanikiso, alimwi ino munwe waani ngwajisi?\nNcinzi banyina Musa ncibakacita kufwutula mwana kutegwa atajaigwi?\nNgwani mwana musimbi uuli acifwanikiso, alimwi ucita nzi?\nNcinzi Miliyamu ncaakamulomba mwana wa Falawo naakabona mwana?\nNcinzi mwana wa Mwami ncaakaamba kuli banyina Musa?\nBala Kulonga 2:1-10.\nNcoolwe nzi banyina Musa ncibakaba ancico cakuyiisya Musa kubuvwanda, alimwi ino eeci cikozyanyo cibagwasya nzi sunu bamakaintu? (Kul. 2:9, 10; Dt. 6:6-9; Tus. 22:6; Ef. 6:4; 2 Timo. 3:15)\nIno ncinzi ncotukonzya kwiiya kujatikizya buumi bwa Musa naakacili mwana mu Egepita? Amukkope zyakucita eezyi alimwi akuzibandika antoomwe amukwasyi.


Matalikilo 5 IBBAIB63 - Ndeeli ibbuku lyamazyalano - Bible Search\nMatalikilo 4 Matalikilo 6\nMazyalano aabantu kuzwa kuli-Adamu kusikila kuli-Nowa\n1-Ndeeli ibbuku lyamazyalano aa-Adamu. Mubuzuba obo Leza naakalenga muntu, wakamulenga mucinkozya ca-Leza. 2-Wakabalenga boonse, mwaalumi amwanakazi, alimwi wakabalongezya akubaulika izina lyaAdamu mubuzuba obo nibakalengwa. 3Lino Adamu, naakamana kupona myaka iili mwanda amakumi otatwe, wakazyala mwana mucinkezya cakwe, iwakali mbubonya mbuli nguwe, wamuulika izina lya-Seti. 4Lino mazuba Adamu ngaakapona naakamana kuzyala Seti akasika kumyaka iili myanda iili musanu aitatu, alimwi wakazyala bana balombe abasimbi. 5-Aboobo mazuba oonse Adamu ngaakapona akasika kumyaka iili myanda iili musanu aine amakumi otatwe, elyo wakafwa.\n6Nkabela Seti, naakamana kupona myaka iili mwanda amusanu, wakazyala Enosi. 7Lino myaka Seti njaakapona naakamana kuzyala Enosi yakasika kumyanda iili musanu aitatu amyaka iili musanu aibili. 8Aboobo mazuba oonse Seti ngaakapona akasika kumyaka iili myanda iili musana aine akumi aibili, elyo wakafwa.\n9Nkabela Enosi, naakamana kupona myaka iili makumi aali musanu aane, wakazyala Kenani. 10Alimwi mazuba Enosi ngaakapona naakamana kuzyala Kenani akasika kumyaka iili myanda iili musanu aitatu amyaka iili ikumi aisanu, nkabela wakazyala bana balombe abasimbi. 11Aboobo mazuba oonse Enosi ngaakapona akasika kumyanda iili musanu aine amyaka yosanwe, elyo wakafwa.\n12Nkabela Kenani, naakamana kupona myaka iili makumi aali musanu aabili, wakazyala Mahalalele. 13Alimwi mazuba Kenani ngaakapona naakamana kuzyala Mahalalele akasika kumyanda iili musanu aitatu amakumi one, nkabela wakazyala bana balombe abasimbi. 14Aboobo mazuba oonse Kenani ngaakapona akasika kumyanda iili musanu aine akumi, elyo wakafwa.\n15Alakwe Mahalalele, naakamana kupona myaka iili makumi aali musanu alimwi amyaka yosanwe, wakazyala jaredi. 16Lino mazuba Mahalalele ngaakapona naakamana kuzyala Jaredi, akasika kumyaka iili myanda iili musanu aitatu amakumi otatwe; alimwi wakazyala bana balombe abasimbi. 17Aboobo mazuba oonse Mahalalele ngaakapona akasika kumyaka iili myanda iili musanu aitatu amakumi aali musanu aane amyaka yosanwe, elyo wakafwa,\n18-Lino Jaredi, naakamana kupona myaka iili mwanda amakumi aali musanu alimwi aibili wakazyala Enoki. 19Nkabela mazuba Jaredi ngaakapona naakamana kuzyala Enoki akasika kumyaka iili myanda iili musanu aitatu, alimwi wakazyala bana balombe abasimbi. 20Aboobo mazuba oonse Jaredi ngaakapona akasika kumyaka iili myanda iili musanu aine amakumi aali musanu alimwi aibili, elyo wakafwa.\n21Lino Enoki, naakamana kupona myaka iili makumi aali musanu alimwi amyaka yosanwe, wakazyala Metusela. 22-Nkabela naakamana kuzyala Metusela, Enoki wakali kweenda a-Leza myaka iili myanda yotatwe, alimwi wakazyala bana balombe abasimbi. 23Aboobo mazuba oonse aa-Enoki akasika kumyaka iili myanda yotatwe amakumi aali musanu alimwi amusanu. 24-Nkabela Enoki wakali kweenda a-Leza mane lumwi kataciwo, nkaambo Leza wakamutola.\n25Lino Metusela, naakamana kupona myaka iili mwanda amakumi aali musanu aatatu amusanu aibili, wakazyala Lameki. 26Alimwi mazuba Metusela ngaakapona naakamana kuzyala Lameki akasika kumyaka iili myanda iili musanu aibili amakumi aali musanu aatatu amyaka yobile, nkabela wakazyala bana balombe abasimbi. 27Aboobo mazuba oonse Metusela ngaakapona akasika kumyaka iili myanda iili musanu aine amakumi aali musanu alimwi amusanu aine; elyo wakafwa.\n28Lino Lameki, naakamana kupona myaka iili mwanda amakumi aali musanu aatatu amyaka yobile, wakazyala mwana mulombe. 29-Nkabela wakamuulika izina lya-Nowa, nkaambo wakati, Oyu mwana nguukonzya kutuumbulizya mumilimo yesu akutulemununa makataazyo ngaajana maanza esu nkaambo kanyika Jehova njaatukide. 30Nkabela mazuba Lameki ngaakapona naakamana kuzyala Nowa akasika kumyaka iili myanda yosanwe amakumi aali musanu aane amusanu, alimwi wakazyala bana balombe abasimbi. 31Aboobo mazuba oonse Lameki ngaakapona akasika kumyaka iili myanda iili musanu aibili amakumi aali musanu aabili amyaka iili musanu aibili, elyo wakafwa.\n32Lino Nowa naakaba amyaka iili myanda yosanwe, wakazyala Semu a-Hamu a-Jafeti.


Myeelwe 15 IBBAIB63 - Lino Jehova wakaambila Musa, - Bible Search\nMyeelwe 14 Myeelwe 16\nImwi milao yazipaizyo\n1Lino Jehova wakaambila Musa, wati, 2-Ambila bana ba-Israyeli kuti, Mwayoosika kunyika njenti mupe kuti mukale mulinjiyo, 3-na mwatentela Jehova cituuzyo na cipaizyo, niciba cipaizyo cakuzuzikizya cikonke niciba cakupa buyo niciba cipaizyo cakumapobwe aabikidwe, cipaizyo cili abweema bubotu bwakubotezya Jehova, niiba iŋombe niiba imbelele, 4-kufumbwa muntu uutuula cipaizyo uleelede kupaizizya Jehova cipaizyo cabusu, cipanzi cakumi cacisuwo cabusu bunante bukandidwe acipanzi cane cansazi yamafuta; 5-acalo cakunywa, muleelede kubambila cituuzyo na cipaizyo cipanzi cane cansazi yawaini kukabelele kamwi akamwi. 6Nanka mugutu, uleelede kumubambila cipaizyo cabusu, zipanzi zyobile zyakumi zyacisuwo cabusu bunante bukandidwe acipanzi catatu cansazi yamafuta; 7acakunywa, amupaizye cipanzi catatu cansazi yawaini, kube bweema bubotu bwakubotezya Jebova. 8-Alimwi na wabamba kapoho kacituuzyo citentwa na kacipaizyo, niciba cipaizyo cakuzuzikizya cikonke niciba cipaizyo cakutontozya Jehova, 9cipaizyo cabusu ncotuula antoomwe akapoho cibe zipanzi zyotatwe zyakumi zyacisuwo cabusu bunante bukandidwe acisela cansazi yamafuta; 10acakunywa, uleelede kupaizya cisela cansazi yawaini, kutentwe cipaizyo cili abweema bubotu bwakubotezya Jehova.\n11Mbuboobo mbumweelede kucitila musune na mugutu umwi aumwi, nanka mwana wambelele na wampongo. 12Amucitile umwi aumwi mbubonya obo, kufumbwa mweelwe ngomubamba. 13Boonse bazyalwa mucisi baleelede kucita obo ciindicakutenta cipaizyo, kube bweema bubotu bwakubotezya Jehova. 14Alakwe mweenzu uukala akati kanu, nanka muntu uutuntulika uuli akati kanu ciindi coonse, na ulayanda kutenta cipaizyo cili abweema bubotu bwakubotezya Jehova, acite mbubonya obo mbomucita nywebo. 15-Kulaba mulao omwe buyo kubantu boonse, nemuba ndinywe naba mweenzu uukala akati kanu, Ngumulao walyoonse mumazyalani aanu oonse: mbumubede nywebo, mbwabede mweenzu alakwe kubusyu bwaJehova. 16-Kulaba mulao omwe buyo alubeta lomwe buyo, kulindinywe akumweenzu uukala akati kanu.\n17Lino Jehova wakaambila Musa, wati, 18Ambila bana ba-Israyeli kuti, Mwaakusika kunyika eyo nkondimutola, 19-ciindi cakulya zilyo zyanyika, amulete cipo kuli-Jehova. 20-Amulete kabalwebalwe kadibule lyanu, mupaizye cinkwa; cipaizigwe, cibe cipaizyo cizwa kucipolelo. 21Kupa Jehova kabalwebalwe kadibule lyanu, ngumulao walyoonse mumazyalani aanu.\nKumanya milandu yazibi zyakutaziba\n22-Lino na mwaluba akutabamba milao eyi yoonse Jehova njaakaambila Musa, 23nkokuti zintu zyoonse Jehova nzyaakamulailila kujanza lya-Musa, kuzwa kubuzuba obo Jehova naakataanguna kulailila amuya mumazuba oonse aamazyalani aanu, 24-na cintu cacitwa cakutaziba, alimwi cilisisidwe kumeso aabantu bambungano, imbungano yoonse ilete kapoho komwe kakutentela Jehova, kabe cipaizyo cili abweema bubotu bwakubotezya Jehova, antoomwe acipaizyo caco cabusu acipaizyo ca co cakunywa, mbubonya mbukweelede, asijembwe omwe wacipaizyo cazibi. 25-Lino mupaizi uleelede kumanya milandu yambungano yabana ba-Israyeli, nkabela banoolekelelwa, nkaambo kabatezi, alimwi balete cipaizyo cabo cakutentela Jehova, acipaizyo cazibi zyabo bacilete kubusyu bwa-Jehova nkaambo kakutaziba kwabo. 26Bantu boonse bambungano yabana ba-Israyeli bayoolekelelwa, abalo beenzu bali akati kabo, nkaambo bantu boonse buyo kabatezi.\n27-Alimwi na muntu omwe wabisya cakutaziba, alete katumbe kakapongo kamwaka omwe, kabe cipaizyo cazibi. 28-Lino mupaizi amanye milandu yamuntu oyo iwabisya cakutaziba kubusyu bwa-Jehova. Amanye milandu yakwe, nkabela ulalekelelwa. 29Bazyalwa mucisi ca-Israyeli abeenzu bakalakala akati kabo, boonse buyo balaba amulao omwe mumakani aamuntu uubisya cakutaziba. 30-Pele muntu uubisya caali, naba muzyalwemucisi naba mweenzu, wasampaula Jehova, nkabela muntu oyo ulatandwa mu ciinga cakwe. 31-Nkaambo wasampaula ijwi lya-Jehova akutyola malailile aakwe, Oyo muntu ncobeni uleelede kutandwa; ngumulandu wakwe mwini.\nMuntu iwakatyola mulao wa-Sabata\n32-Lino bana ba-Israyeli nebakali munkanda, bakajana muntu uutebba inkuni mubuzuba bwa-Sabata. 33Elyo abo ibakamujana ulatebba inkuni bakamuleta kuliba-Musa a-Aroni akumbungano yoonse. 34-Nkabela bakamubika muntolongo, nkaambo kabatana kuzibisigwa ncaelede kucitilwa. 35-Mpoonya awo Jehova wakaambila Musa kuti, Oyo muntu ncobeni uleelede kujayigwa. Bantu boonse bamufuse mabwe anze lyamalabba. 36Elyo bantu boonse bakamugwisya anze lyamalabba, bamufusa mabwe, aboobo wakafwa, mbubonya mbuli Jehova mbwaakalailila Musa.\nMayaayila aakwiibalusya muntu makani aa-Leza\n37Lino Jehova wakaambila Musa, wati, 38-Ambila bana ba-Israyeli kuti mumazyalani aabo oonse balicitile mayaayila muzyooko zyazikobela zyabo akwaanzya mayaayila intambo yakamwemvwe. 39-Lino kufumbwa ciindi nemwabona mayaayila, mulaibaluka malailile oonse aa-Jehova, kuti mwaacite, mutatobeli miyeeyo yamyoyo yanu azisusi zyameso aanu zikonzya kumubuzya lusyomo. 40-Mucite obo, kuti mwiibaluke akucita milao yangu yoonse, musalalile Leza wanu. 41Ndime Jehova Leza wanu iwakamugwisya munyika ya-Egepita, kuti mbe Leza wanu, Ndime Jehova Leza wanu.


Bwami Bwazuzikizya Kuyanda kwa Leza Anyika | Bwami bwa Leza\nBwami bwazuzikizya zisyomezyo zya Leza zijatikizya bantu alimwi anyika\n1, 2. (a) Nkaambo nzi zimwi ziindi cilakonzya kuyuma kusyoma kuti Paradaiso njancobeni? (b) Ncinzi cikonzya kutugwasya kuyumya lusyomo lwesu muzisyomezyo zya Leza?\nMUKWESU uusyomeka wasika kumuswaangano kakatede kapati kuzwa kumulimo. Bapati bamulimo tabamweendelezyi kabotu, alimwi ulijisi buyumuyumu bumwi mukulanganya mukwasyi wakwe, alimwi ulalibilika akaambo kabakaintu bakwe ibaciswa bulwazi bumwi. Mbolwatalikila buyo kulila lwiimbo lwakujalula miswaangano, waswa ciya akulimvwa kukatalukwa alimwi akukkomana nkaambo wajanika ku Ŋanda ya Bwami antoomwe abakwesu abacizyi. Lwiimbo lujatikizya bulangizi bwabuumi mu Paradaiso, alimwi majwi aalwiimbo apa kuti mukwesu ooyu ayezyeezye kuti uli mu Paradaiso. Ulaluyanda kapati lwiimbo oolu, alimwi ulatobelezya kwiimba antoomwe amukwasyi wakwe, alimwi bulangizi bwabuumi bwakumbele bwamuumbulizya.\n2 Sena kuli nomwakalimvwide boobu? Tobanabunji twakalimvwa kale oobu. Nokuba boobo, buumi bwamubweende oobu bulakonzya kupa kuti cituyumine kubusyoma bulangizi bwakuti kuyakuba Paradaiso kumbele. ‘Nziindi zikatazya ncobeni,’ alimwi buumi munyika eeyi motukkala tabukonzyi kweelana abuumi bwamu paradaiso. (2 Ti. 3:1) Ncinzi cikonzya kutugwasya kusyoma kuti bulangizi bwesu mbwancobeni? Ino tuzyi buti kuti lino-lino Bwami bwa Leza buyakubalela bantu boonse? Atulange-lange businsimi bwa Jehova bumwi bantu bakwe bakaindi mbobakabona kabuzuzikizyigwa. Mpoonya tulabona businsimi oobo abusinsimi bumwi bukozyene mbobuli mukuzuzikizyigwa mazuba aano. Mpoonya kumamanino lusyomo lwesu lwayumizyigwa, tulalanga-langa businsimi oobo mbobubujatikizya buumi bwesu bwakumbele.\nJehova Mbwaakazuzikizya Zisyomezyo Zyakwe Muciindi Camusyule\n3. Ncisyomezyo nzi icakali kubaumbulizya ba Juda ibakali mubuzike ku Babuloni?\n3 Amuyeeye buyo buumi mbobwakabede kaindi kuba Juda ibakali mubuzike ku Babuloni mumwaanda wamyaka wacisambomwe B.C.E. Banji bakakomenena mubuzike mbubwenya mbuli bamazyali babo bamwi, alimwi buumi bwakali kukatazya. Bana Babuloni bakali kubafwubaazya akaambo kalusyomo lwabo muli Jehova. (Int. 137:1-3) Kwamyaka minji, ba Juda basyomeka bakazumanana kukakatila kubulangizi bwabo bubotu bwakuti: Jehova wakasyomezya kupilusya bantu bakwe kucisi cabo. Jehova wakabasyomezya kuti buumi bwakali kuyakuba kabotu. Mane buya wakakozyanisya kubukulusyigwa kwamunzi wa Juda kumuunda wa Edeni—paradaiso! (Amubale Isaya 51:3.) Zisyomezyo eezyo zyakali zyakuyumya-yumya bantu ba Leza, kutegwa bacileke kudooneka nkobakali kukonzya kuba ankuko mumyoyo yabo. Munzila nzi? Atulange businsimi bumwi cacigaminina.\n4. Ncisinizyo nzi Jehova ncaakapa ba Juda kujatikizya kukwabililwa nkobakali kuyakujana mucisi cabo?\n4 Kukwabililwa. Bantu ibakali mubuzike bakali kuyakupiluka, ikutali ku paradaiso iini, pele kunyika iyakali kulamfwu yalo iyakali matongo myaka 70, nyika yalo bantu banji njobatakazyi. Muciindi icakali kulembwa Bbaibbele, basyuumbwa, baumpe, basiluwe alimwi abanyama bamwi bamusyokwe ibaluma bakali banji. Silutwe wamukwasyi ulakonzya wakali kulibuzya kuti: ‘Ino mbuti mbondiyakukwabilila bakaintu alimwi abana bangu? Mbuti kujatikizya mbelele aŋombe—ino ndiyakuzikwabilila buti?’ Kulibilika kuli boobo tiikwakalubide pe. Nokuba boobo, amuyeeye cisyomezyo ca Leza cilembedwe mulugwalo lwa Isaya 11:6-9 akubona mbocakali kuyakubaumbulizya. (Amubale.) Kwiinda mumajwi aaya aakweema, Jehova wakasyomezya bantu ibakali mubuzike kuti balo alimwi azivwubwa zyabo bakali kuyakukwabililwa. Syuumbwa wakali kuyakulya bwizu ikutali kuluma ŋombe zyaba Juda. Bantu basyomeka tiibakali kuyakuyoowa munyama uuli woonse uuluma. Jehova wakabasyomezya kuti bakali kuyakukwabililwa munyika ya Juda iyakali kuyakubukulusyigwa, nomuba munkanda naa musyokwe.—Ezk. 34:25.\n5. Mbusinsimi nzi ibwakagwasya bantu ibakapiluka kuzwa mubuzike kusyoma kuti Jehova wakali kuyakulanganya nzyobakali kuyandika?\n5 Zintu zinji. Kwakali kukonzya kuba akulibilika kumbi. ‘Sena ndiyakucikonzya kusanina mukwasyi wangu munyika iibukulusyidwe? Ino tuyakukkala kuli? Sena kuyakujanika milimo, alimwi sena inakuli mibotu kwiinda milimo mibi yamubuzike yakweendelezyegwa abasikutuzunda?’ Kwiinda mubusinsimi ibwakasololelwa amuuya, Jehova wakaiingula mibuzyo eeyo ayalo. Jehova wakasyomezya kuti bantu bakwe basyomeka bakali kuyakuba aamvwula mbotu; akaambo kaceeci, nyika yakali kuyakubapa ‘cakulya cinji alimwi cinona.’ (Is. 30:23) Kujatikizya maanda alimwi amulimo, Jehova wakabasyomezya kuti: “Lino bayooyaka maanda akukala mulingao, bayoobyala myuunda yamisaansa akulya micelo yayo. Maanda ngebayaka taakooyookalwa umbi, amicelo njibabyala tiikooyooligwa umbi pe.” (Is. 65:21, 22) Inzya, munzila zinji kapati, buumi bwakali kuyakubota ikuti tweelanya ambobwakabede mubuzike mu Babuloni cisi cabantu batakali kukomba Leza. Pele mbuti kujatikizya mapenzi aainda kubija—alo aakapa kuti batolwe mubuzike?\n6. Mapenzi nzi aali kubakatazya bantu ba Leza kuzwa kaindi, alimwi ncinzi ncaakabasyomezya Jehova bantu ibakapiluka kuzwa mubuzike?\n6 Buumi bwakumuuya. Kaindi, kabatanaunka mubuzike, bantu ba Leza bakali kuciswa kumuuya. Kwiinda mumusinsimi Isaya, Jehova wakaambila bantu bakwe kuti: “Mutwe woonse ulaciswa, awalo moyo woonse ulalengauka.” (Is. 1:5) Bakali boofwu alimwi basinke matwi kumuuya, nkaambo bakazumanana kuunduluzya lulayo lwa Jehova alimwi tiibakali kubona kumunika nkobakali kumunikilwa. (Is. 6:10; Jer. 5:21; Ezk. 12:2) Ikuti naa mapenzi aaya akali kuyakubasikila bantu ibakali kuyakuzwa mubuzike, ino bakali kuyakukwabililwa buti? Sena tiibakali kunga bacileka kukkomaninwa a Jehova alimwi? Eelo kaka cakali kuyumya-yumya cisyomezyo ca Jehova cakuti: “Lino mubuzuba obo basinkematwi bayoomvwa majwi aabbuku, ameso aaboofu ayoobona kuzwa kumudima uusia mubabede.” (Is. 29:18) Inzya, Jehova wakali kuyakubaponya kumuuya bantu bakwe mbaakasubula pele ibakeempwa. Kufwumbwa buyo kuti bakali kuyakuswiilila akumvwida, wakali kuyakubapa malailile aabuumi akubamunikila.\n7. Ino zisyomezyo zya Leza kujatikizya bantu bakwe ibakali mubuzike zyakazuzikizyigwa buti, alimwi nkaambo nzi eeci ncociyumya lusyomo lwesu?\n7 Sena Jehova wakazizuzikizya zisyomezyo zyakwe? Zintu zini zyakacitika musyule zilawiingula mubuzyo ooyu. Ba Juda ibakapiluka kucisi cabo bakalongezyegwa kapati akukwabililwa, azintu zinji alimwi abuumi bwakumuuya. Mucikozyanyo, Jehova wakabakwabilila kuzwa kubantu banji ibakabazingulukide alimwi ibakajisi nguzu kwiinda mbabo. Banyama baluma kunyina nobakaluma zivwubwa zyabo. Masimpe, ba Juda aabo bakabona buyo kuzuzikizyigwa kusyoonto kwabusinsimi bwa paradaiso ibwakalembwa abaalumi ibali mbuli Isaya, Jeremiya, alimwi a Ezekieli—pele kuzuzikizyigwa nkobakabona bantu ba Leza kwakali kukkomanisya kapati alimwi kwakacitika aciindi ceelede. Ciindi notulanga-langa Jehova ncaakacitila bantu bakwe musyule, lusyomo lwesu lulayuma kapati. Ikuti naa kuzuzikizyigwa kusyoonto kwabusinsimi oobu kwakali kukkomanisya, ino ciyakuba buti bwaakuzuzikizyigwa cakumaninina? Atulange-lange Jehova ncaatucitila mazuba aano.\nJehova Mbwaatalika Kuzizuzikizya Zisyomezyo Zyakwe Mazuba Aano\n8. Ino bantu ba Leza mazuba aano bali ‘mucisi’ cili buti?\n8 Bantu ba Jehova mazuba aano tabali cisi cini alimwi tabakkali mucisi comwe. Muciindi caboobo, Banakristo bananike bapanga cisi cakumuuya caba “Isilayeli ba Leza.” (Gal. 6:16) Beenzinyina iba “mbelele zimbi” balabasangana mu “cisi” cakumuuya, mwalo mobakomba Jehova Leza calukamantano. Bukombi oobu nenzila yabuumi bwabo. (Joh. 10:16; Is. 66:8) Pele ‘ncisi’ cili buti Jehova ncaatupa? Niparadaiso yakumuuya. Mucisi eeci, zisyomezyo zya Leza zya paradaiso mbuli mbocakabede mu Edeni, zyazuzikizyigwa kumuuya. Atulange-lange zikozyanyo zimwi.\n9, 10. (a) Mbuti businsimi buli mulugwalo lwa Isaya 11:6-9 mbobuzuzikizyigwa mazuba aano? (b) Mbumboni nzi bwaluumuno ibujanika akati kabantu ba Leza?\n9 Kukwabililwa. Mubusinsimi bulembedwe mulugwalo lwa Isaya 11:6-9, tujana bukkale bwaluumuno ibukkomanisya—ibuli akati kabanyama bamusyokwe alimwi abantu azivwubwa zyabo. Sena zintu eezyi zyazuzikizyigwa munzila yakumuuya mazuba aano? Inzya! Mukapango 9, tujana kaambo banyama bamusyobo ooyu ncobayakucileka kuyoosya naa kuluma: “Nkaambo nyika iyoozula luzibo lwa-Jehova mbubonya mbuli maanzi mbwaazuzya lwizi.” Sena “luzibo lwa-Jehova” lulacinca mbobalilemeka banyama? Peepe, mbantu bacinca kwiinda mukuzyiba Leza Mupatikampatila alimwi akwiiya nzila zyakwe zyaluumuno. Nkakaambo kaako mu paradaiso yesu yakumuuya mazuba aano, tulakonzya kubona kuzuzikizyigwa kwabusinsimi oobo ikukkomanisya kapati. Ansi aabulelo bwa Bwami, basikutobela Kristo baiya kuleka bukali, bube ibuli mbuli bwabanyama baluma, akupona muluumuno abukkale bubotu a Banakristonyina.\n10 Mucikozyanyo, mubbuku eeli twabandika twaambo tujatikizya kutatola lubazu mutwaambo twacisi—kujatikizya ncotusyoma kweelana a Magwalo ncaamba alimwi akupenzyegwa kwabantu ba Leza akaambo kakutatola lubazu mutwaambo twacisi. Sena tacigambyi kubona kuti munyika eeyi iizwide nkondo, kuli kakamu ‘kacisi’ cabantu ibakaka kutola lubazu munkondo munzila iili yoonse nociba ciindi nobakongwa kuti balajaigwa? Eelo kaka mbumboni bugambya bwakuti balelwa ba Mwami Mesiya balikkomene muluumuno kweelana ancaakaamba Isaya! Jesu wakaamba kuti basikumutobela bakali kuyakuzyibwa akaambo kaluyando ndobatondezya kuli umwi aumwi. (Joh. 13:34, 35) Mumbungano, cakukkazika moyo, Kristo ubelesya “muzike musyomesi uucenjede” kuyiisya Banakristo boonse kuti babe basiluumuno, basiluyando alimwi akuba babombe.—Mt. 24:45-47.\n11, 12. Ino bantu munyika mazuba aano bafwide nzala yamusyobo nzi, pele mbuti Jehova mbwaabasanina bantu bakwe acakulya cinji?\n11 Zintu zinji. Nyika ilijisi nzala yakumuuya. Bbaibbele lyaamba kuti: “Amubone! Mazuba aleza, mbwaamba Mwami Jehova, ngensi tumine nyika inzala. Teensi kwaamba kuti ninzala yansima nanka nyota yamaanzi pe. Ninzala yakuswiilila majwi aa-Jehova.” (Am. 8:11) Sena balelwa ba Bwami bwa Leza abalo balaanzala? Jehova wakaambila limwi kwiindana kuli akati kabantu bakwe alimwi abasinkondonyina naakati: “Balanda bangu bayoolya, pele inywe muyoofwa inzala. Balanda bangu bayoonywa, pele inywe muyoofwa nyota. Balanda bangu bayoosekelela, pele inywe muyoousa insoni.” (Is. 65:13) Sena mwakubona kuzuzikizyigwa kwamajwi aaya?\n12 Tulatambula cakulya cakumuuya cinji kapati ciyaabuvwula icili mbuli kalonga kayaabukomena kusikila kaba mulonga mupati. Mabbuku eesu aamba zya Bbaibbele alimwi azyakuswiilila zyakalekkodwa amavidiyo, miswaangano yesu alimwi amiswaangano yacooko, alimwi azyeezyo zimwaigwa a Web site yesu—zyoonse eezyi ncakulya cakumuuya icipa buumi munyika iijisi nzala yakumuuya icikunka mbuli maanzi aacilobe. (Ezk. 47:1-12; Joel 3:18) Sena tamukkomene kubona kuzuzikizyigwa kwazisyomezyo zya Jehova zyabuvwubi bwakumuuya mubuumi bwanu bwabuzuba abuzuba? Sena mulasinizya lyoonse kuti mulida atebulu lya Jehova?\nMbungano zyesu zilatusanina kabotu kumuuya, tulaliiba, akuyuma kumuuya\n13. Mbuti mbomwabona kuzuzikizyigwa kwacisyomezyo ca Leza kujatikizya boofwu kababona alimwi abasinke matwi kabatalika kumvwa?\n13 Buumi bwakumuuya. Bantu banji mazuba aano mbasinke matwi alimwi mboofwu kumuuya. (2 Ko. 4:4) Nokuba boobo, Kristo ulimukuponya malwazi nyika yoonse mbwiizulwa. Sena mwabona kuti batalangi batalika kubona abasinke matwi batalika kumvwa? Ikuti naa mwabona bantu kabazyiba kasimpe kamu Jwi lya Leza, kabasiya zikombelo zyakubeja zyalo izyakali boofwazide akubasinka matwi kuti batamvwi kasimpe, nkokuti mwacibona cisyomezyo eeci kacizuzikizyigwa, cisyomezyo cakuti: “Lino mubuzuba obo basinkematwi bayoomvwa majwi aabbuku, ameso aaboofu ayoobona kuzwa kumudima uusia mubabede.” (Is. 29:18) Nyika yoonse mbwiizulwa, bantu banji balaponesyegwa kumuuya mwaka amwaka. Muntu uuli woonse uuzwa muli Babuloni Mupati akutusangana mukukomba kwesu mu paradaiso yakumuuya, mbumboni bwakuti zisyomezyo zya Jehova zyazuzikizyigwa!\n14. Mbumboni nzi bukonzya kuyumya lusyomo lwesu ikuti twazinzibala kuyeeya kujatikizya mbubo?\n14 Cibalo cimwi acimwi mubbuku eeli cijisi bumboni bwakuti Kristo wababunganya basikumutobela mu paradaiso yakumuuya iini-ini muciindi eecino camamanino. Atuzumanane kuzinzibala kuyeeya nzila zinji motwalongezyegwa mu paradaiso eeyi mazuba aabo. Notucita boobo, lusyomo lwesu muzisyomezyo zya Jehova zyakumbele lulazumanana kuyuma kapati.\n15. Nkaambo nzi ncotukonzya kuba masimpe kuti nyika iyakuba paradaiso?\n15 Kuzwa kaindi, makanze aa Jehova ngakupanga nyika kuba paradaiso. Wakabikka Adamu a Eva mumuunda wa paradaiso, akubapa mulawo wakuzuzya nyika abana babo alimwi akulanganya zilenge zyoonse zyaanyika. (Matl. 1:28) Muciindi caboobo, Adamu a Eva bakatobela Saatani mukuzanga calo icakapa kuti bana babo boonse babe bantu batalondokede, kabajisi cibi alimwi kabafwa. Nokuba boobo, makanze aa Leza taakwe naakacinca pe. Ikuti waamba kale, lyoonse ulazuzikizya majwi aakwe. (Amubale Isaya 55:10, 11.) Aboobo, tulakonzya kuba masimpe kuti bana ba Adamu a Eva bayakwiizuzya nyika akwiibombya, akuzilanganya caluyando zilenge zya Jehova mu paradaiso. Aciindi eeco, businsimi ibwakasaanguna kwaambwa kuba Juda ibakali mubuzike ikujatikizya buumi mu paradaiso, buyakuzuzikizyigwa cakumaninina. Atulange-lange zikozyanyo zitobela.\n16. Ino Bbaibbele lilupandulula buti kukwabililwa nkotuyakukkomanina mu Paradaiso?\n16 Kukwabililwa. Kumamanino, majwi aakkomanisya aali mulugwalo lwa Isaya 11:6-9 ayakuzuzikizyigwa munzila yakumubili cakumaninina. Baalumi, bamakaintu, alimwi abana banakukwabilidwe munyika kufwumbwa nkobaunka. Taakwe cilenge cili coonse ciyakuyoosya ceenzinyina, abe muntu naa munyama. Amuyeeyele buyo ciindi mwaakubona nyika imunzi wesu, momukonzya kusaya naa kuyamba mumilonga, amulwizi; kukkwela malundu, alimwi akweendeenda munyika kamukwabilidwe cakumaninina. Alimwi masiku, tamukalibiliki cili coonse. Majwi aajanika mulugwalo lwa Ezekieli 34:25, ayakuzuzikizyigwa, kutegwa bantu ba Leza “bakakale cakuliiba munkanda akoona mucisaka.”\n17. Nkaambo nzi ncotukonzya kuba masimpe kuti Jehova uyakutupa zintu zinji nzyotuyandika ciindi Bwami bwaakulela nyika yoonse?\n17 Zintu zinji. Amuyeeyele buyo ciindi nokutakabi zintu mbuli bucete, kubula zyakulya zitajisi busani, nzala, naa nokutakabi mbunga zigwasya bacete naa baciswa. Cakulya cakumuuya ncobatambula bantu ba Leza mazuba aano ncisinizyo cakuti Mwami Mesiya uyakubasanina balelwa bakwe munzila iili yoonse. Ciindi Jesu naakali anyika wakatondezya asyoonto kuti ulakonzya kuzuzikizya zisyomezyo zili boobu ciindi naakasanina bantu bakafwide nzala kwiinda mukubelesya zinkwa answi buyo zisyoonto. (Mt. 14:17, 18; 15:34-36; Mk. 8:19, 20) Ciindi Bwami bwa Leza nobunakulela nyika yoonse, businsimi ibuli mbuli boobu buyakuzuzikizyigwa munzila yakumubili, ibusinsimi bwakuti: “Uyootuma imvula zyakumeneka imbuto zyako nzyobyala munyika, akukupa cilyo, micelo yamunyika, cinone akuvula. Mubuzuba obo iŋombe zyako ziyoocela mumacelelo mapati.”—Is. 30:23.\n18, 19. (a) Ino businsimi bulembedwe mulugwalo lwa Isaya 65:20-22 bwaamba nzi kulindinywe? (b) Muunzila nzi mazuba eesu mbwaayakuba “mbuli mazuba aamusamu”?\n18 Bantu banji mazuba aano cilakonzya kubayumina kuyeeyela kuyakuba amaanda naa kuyakuba aamulimo mubotu uupa kukkutila. Mubweende oobu bubyaabi, banji balimvwa kuti balabeleka ciindi cilamfwu alimwi canguzu pele bagwasyigwa buyo asyoonto kakuli bantu bavwubide alimwi balyato mbabajana zintu zinji kapati. Amuyeeye buyo mbociyakuba ciindi businsimi oobu bwaakuzuzikizyigwa, ibusinsimi bwakuti: “Lino bayooyaka maanda akukala mulingao, bayoobyala myuunda yamisaansa akulya micelo yayo. Maanda ngebayaka taakooyookalwa umbi, amicelo njibabyala tiikooyooligwa umbi pe, nkaambo mazuba aabantu bangu ayooba mbuli mazuba aamusamu, abantu mbensalide bayoongozya milimo yamaanza aabo.”—Is. 65:20-22.\n19 Ino caamba nzi kwaamba kuti mazuba eesu ayakuba “mbuli mazuba aamusamu”? Ikuti mwaima ansi aacisamu cimwi cipati, sena mulagambwa ciindi nomuyeeya ciindi cilamfwu ncocakkala cisamu eeco—andiza bamasyaanyookulu kabatanazyalwa? Cilakonzya kumwiinda myaka cisamu eeco ikuti mwazumanana kamutalondekede, pele calo inga cazumanana kubako kwamyaka minji nywebo kamufwide kale. Eelo kaka cilakkomanisya kuzyiba kuti Jehova watusyomezya kuti mu Paradaiso tuyakupona kwaciindi cilamfwu alimwi muluumuno! (Int. 37:11, 29) Ciindi ciyakusika masamu mapati aakkala myaka minji naayakuboneka kuti akkala buyo kwaciindi cisyoonto akumana mbuli bwizu, pele swebo tuyakuzumanana kupona kukabe kutamani!\n20. Mbuti balelwa ba Bwami basyomeka mbobayakukkomana abuumi bulondokede?\n20 Buumi bulondokede. Mazuba aano, kuciswa alimwi alufwu zilabalwana bantu boonse nyika yoonse mbwiizulwa. Munzila imwi inga twaamba kuti, toonse tulicisidwe—tuciswa bulwazi bujaya, nkokuti cibi. Cintu cilikke cikonzya kutuponya ncituuzyo cacinunuzyo ca Kristo. (Lom. 3:23; 6:23) Mu Bulelo bwa Myaka Iili Cuulu, Jesu abasikulelanyina bayakupa kuti bantu bagwasyigwe ampindu yacinunuzyo, buce-buce bayakugwisya tumpenda twacibi toonse mubantu basyomeka. Businsimi bwa Isaya buyakuzuzikizyigwa cakumaninina, businsimi bwakuti: “Takukooyooba naba omwe akati kabantu banyika uuamba kuti, Ndaciswa. Bantu boonse bakede mulinjiyo bayoolekelelwa milandu yabo.” (Is. 33:24) Amuyeeye buyo ciindi nokutakabi muntu moofwu, musinke matwi, naa mulema. (Amubale Isaya 35:5, 6.) Taakwe bulwazi ibuyakumwaalila kumana Jesu—bube bwakuciswa mubili, naa mumizeezo. Balelwa ba Bwami basyomeka bayakukkomana abuumi bulondokede!\n21. Ino lufwu luyakucitwa buti, alimwi nkaambo nzi cisyomezyo eeci ncocimuumbulizya?\n21 Mbuti kujatikizya cintu citakonzyi kweelebwa—ilufwu? Lufwu ‘ngosinkondo wamamanino,’ sinkondo walo uujisi nguzu kwiinda bantu boonse. (1 Ko. 15:26) Pele sena lufwu ngusinkondo mupati kuli Jehova? Amubone ncaakaamba Isaya naakati: “Lufu walumenenena mane kukabe kutamani. Mwami Jehova uyoosindula misozi kumasyu oonse.” (Is. 25:8) Sena mulakonzya kweezyeezya ciindi eeco? Takukabi limbi madilwe, takukabi zyuumbwe, takukabi limbi kulila kwabuumba! Mukwiindana—kuyakuba kulila kwakukkomana ciindi Jehova aakuzuzikizya cisyomezyo cakwe cibotu cakubusya bafwide! (Amubale Isaya 26:19.) Kumamanino, kucisa koonse ikuletwa alufwu kuyakumana.\n22. Ncinzi ciyakucitika Bwami bwa Mesiya bwaakumanizya kuzuzikizya kuyanda kwa Leza anyika?\n22 Kuzikusika kumamanino aamyaka iili Cuulu, Bwami bunakuli bwamanizya kucita kuyanda kwa Leza anyika, mpoonya Kristo uyakupilusya bweendelezi kuli Bausyi. (1 Ko. 15:25-28) Bantu kabalondokede, banakuli balibambila kusunkwa a Saatani ciindi camamanino ciindi Saatani aakugwisyigwa mumulindi uutagoli mwalo mwaakali muciimo calufwu. Kumamanino, Kristo uyakwiipwayaula inzoka mbyaabi abasikutobela banjiyo. (Matl. 3:15; Ciy. 20:3, 7-10) Pele aabo boonse ibamuyanda Jehova cakusyomeka bayakuba abuumi bubotu. Ambweni taakwe majwi aakonzya kucaamba munzila iinda kubota kunze aamajwi aajanika mu Bbaibbele. Ncisyomezyo cakuti bantu basyomeka bayakuba “alwaanguluko lwabulemu bwabana ba Leza.”—Lom. 8:21.\nBwami buyoozuzikizya zisyomezyo zya Jehova zyoonse kujatikizya bantu alimwi anyika\n23, 24. (a) Nkaambo nzi kuzuzikizyigwa kwazisyomezyo zya Leza ncokusinizyide? (b) Ino mukanzide kucita nzi?\n23 Zisyomezyo eezyi tazili zyakuyeeyela, ikulombozya naa kulota buyo pe. Zisyomezyo zya Jehova ziyakuzuzikizyigwa ncobeni! Ino nkaambo nzi? Mutaalubi majwi aa Jesu ngotwakabandika mucibalo cakusaanguna mubbuku eeli. Wakayiisya basikumutobela kupaila kuli Jehova kuti: “Abuboole Bwami bwako. Akucitwe kuyanda kwako ansi aano mbubonya mbuli kujulu.” (Mt. 6:9, 10) Bwami bwa Leza tabuli bwakuyeeyela buyo pe. Mbwancobeni! Bulalela kujulu lino. Kwamyaka iili 100 lino, bwazuzikizya zisyomezyo zya Jehova munzila nzyotukonzya kubona mumbungano ya Banakristo. Aboobo, tulakonzya kuba masimpe kuti zyoonse zisyomezyo zya Jehova ziyakuzuzikizyigwa ciindi Bwami bwaakuboola anyika ikutondezya nguzu nzyobujisi!\n24 Tulizyi kuti Bwami bwa Leza buyakuboola. Tulizyi kuti kufwumbwa ncaamba Jehova ciyakuzuzikizyigwa. Ino nkaambo nzi? Nkaambo BWAMI BWA LEZA BULALELA LINO! Mubuzyo umwi aumwi wesu ngwaelede kulibuzya ngwakuti: ‘Sena ndeendelezyegwa a Bwami? Atucite cili coonse ncotukonzya lino kutegwa tupone mbuli balelwa ba Bwami oobo, kutegwa tukagwasyigwe abweendelezi bulondokede, alimwi bululeme kukabe kutamani!\nMbuti Jehova mbwaakazuzikizya zisyomezyo zyakwe izijatikizya kupiluka kwaba Juda ibakali mubuzike?\nMbuti Jehova mbwaapa kuti tukkomane mu paradaiso yakumuuya mazuba aano?\nNzibeela nzi zyabuumi mu Paradaiso izimukkomanisya kapati?\nNcinzi cimupa kusyoma kuti Bwami bwa Leza mbwancobeni alimwi akuti bulalela lino?\nAmube Aalusyomo Luyumu mu Bwami\nJehova wakabelesya zizuminano izili cisambomwe zitobelene kusinizya kuti makanze aakwe ayakuzuzikizyigwa. Ino zisyomezyo eezyi inga zyayumya buti lusyomo lwesu?


Luka 1, Cizuminano Cipya mu Chi Ila (CCI) | The Bible App\nCipangano Cipiya 2015\n© 2015 Bible Society of Zambia\nVind meer uit oorCizuminano Cipya mu Chi Ila\nLuka Walemba Luŋwalu kwa Teyofilasi\n1Kuli ulemekwa Teyofilasi, nikuba ati bantu banji banji bakasoleka kulemba makani ashintu shesho shakacitika akati kesu, 2bakalemba kwiingainya umbutwakashimwinwa ubakamboni bakabona shintu shesho kuhwa ku makancilo, ulimwi kabakambauka Mulumbe wezo. 3Inzho uulemekwa Teyofilasi, shintu shoonse sheshi ndakashibuzhabuzha kabotu kabotu mbuli mbushicilizhenye kuhwa ciindi nishakakanka kucitika, ubobo ndazanda ati nshilembe. 4Ndacita bobo kwaamba uzhibe lushinizho mu twaambo toonse ntuwakayiishiwa.\nKuzhalwa kwaka Johani Kwaambilizhiwa\n5 # 1 Maka 24:10 Ku ciindi mwami Helodi naakaakulela cishi ca Judiya, kakuli mupaizhi wakaakutewa ati Zakaliya, kali wa mukabunga ka bapaizhi kana Abija. Zakaliya katwele mukaintu uutewa ati Lizabeti wamukowa waka Aloni. 6Boonse bobile kabali bantu balulami, kabeenda mu malailile u kucilila Milawo ya Leza yoonse ca kubula kampenda. 7Pele kabaina mwana, nkaambo Lizabeti katazhali ulimwi boonse bobile kabali bacembele.\n8Bumwi buzuba, Zakaliya kali muŋanda ya Leza kucita mulimo wakwe wabupaizhi, kaambo kabuli bulizhi bwankamu yakwe. 9Inzho kwiingainya uciyanza ca bapaizhi, bakasala Zakaliya kwaamba ati nguuya muŋanda ya Leza kutenta tununcilizho mu busena busalala. 10Inkamu ya bantu keesheele ansengwe ilakomba ciindi Zakaliya naakaakutenta tununcilizho. 11Ngoonaawo Zakaliya wakabona anjelo wa Mwami, ulizhimine kuluya lwa cilyo lwa cipaililo aakaakutentelwa tununcilizho. 12Ceci cakamuzhinga Zakaliya, ulimwi wakatiya cini cini. 13Pele anjelo wakamwaambila ati, “Utatiyi Zakaliya! Leza wateelela kukomba kwako, mwinako Lizabeti ulakakuzhalila mwana mweembezhi wezo nguukaaulika ati Johani. 14Kulakaba kubotelwa ukutangala cini cini, u bantu banji banji balakabotelwa ukaambo kakuzhalwa kwakwe! 15#Mye 6:3Wezu mwana ulakaba mulemu ku bushu bwa Leza, ulimwi takanwi waini pe, nishiba shimwi shikola, ulakakwata insana sha Moza Usalala kacili mwifwu lyakabaina. 16Wezu muntu ulakacita kwaamba ba Izilaili banji banji bazhoke ku Mwami Leza wabo. 17#Mal 4:5, 6Inzho Johani nguukaasololela Mwami Jeso, ulimwi ulakaakukwete insana sha Moza shili ukoya shaakaakukwete mushinshimi Elaija. Ulakaleta kuteelezhanya akati kabana ubamaushabo, ulakalulamika bantu bataluleme kwaamba babe u mizeezo mibotu, ulakacita bantu ba Mwami kwaamba balibambile.” 18Zakaliya wakamubuzha anjelo ati, “No ndazhiba buti ati ceci nciwaamba cilakacitika? Nkaambo ndakomena, aze mwinangu mucembele.”\n19 # Dan 8:16; 9:21 Anjelo wakamwiingula ati, “Ndime Gabuliyele! Mutwanga wa Leza uuzhima ku bushu bwakwe ciindi coonse. Wantuma kwaamba nzhize nkwaambile aza makani. 20Inzho ulaba shicintaamba, ubobo tuukwaamba kushicila sheshi shintu shikacitike nkaambo wiina kwaashoma mazwi angu aza aakaacitika ku ciindi ceelele.”\n21Ku ciindi ceco bantu kabamulindila Zakaliya, bakakanka kubuzhanya ati, “No nkaamboonzhi wamuka kuhwa muŋanda ya Leza?” 22Naakamuhwa, wakakacilwa kwaamba, wakakanka kutambaika matashi cakutaamba linji, ubobo bantu bakashimpikila kuzhiba ati wabona cilengaano muŋanda ya Leza.\n23Bulizhi bwakwe bwakusebeza muŋanda ya Leza nibwakamana, Zakaliya wakaya kwakwe. 24Inzho nikwakaita mazuba, Lizabeti wakemita, amane wakaliseseka ku bantu kwa myezhi yosanwe, 25ulaamba ati, “Inzho Mwami wamfwila luse nkaambo wantaba, wankusha insoni ku bantu!”\nAnjelo Gabuliyele Waamba sha Kuzhalwa kwa Jeso\n26Ciindi Lizabeti naakakwanya mwezhi iili cisambomwi yakumita, Leza wakatuma anjelo Gabuliyele kuya ku Nazanleta mucishi ca Galilaya. 27#Mat 1:18Wakamutuma kunakalindu wakaakuseselwe ku mulombwana uutewa ati Jozefu wa luhubo lwa Devidi, izhina lya nakalindu wezo kali Maliya. 28Anjelo wakeza kwakwe wamwaambila ati, “Uwe umulonjezhe, Mwami Leza abe aze.” 29Maliya naakaateelela aza mazwi wakazhingwa cini cini, wakalibuzha mu monzo wakwe ati, “Anu nkwaanzha kuli buti koku?” 30Inzho anjelo wakamwaambila ati, “Utatiyi Maliya, Mwami Leza wakufwila luse. 31#Mat 1:21Bona, ulakamita u kuzhala mwana mweembezhi, ulakamuulika izhina lya Jeso. 32#2 Sam 7:12, 13, 16; Aiz 9:7Ulakaba mulemu, ulakaakutewa ati Mwanakwe Namakungwe Mutalabala. Mwami Leza ulakamupa bwami buli ukoya mbwaakaakubele Devidi ushi, 33ulakaba muleli wamushobo wa Izilaili shikwense uushikwense, bulelo bwakwe tabukamana!”\n34Inzho Maliya wakamubuzha anjelo ati, “No ceci cilakonzha kuba buti kwangu ume iintezhi mulombwana?”\n35Anjelo wakamwiingula ati, “Moza Usalala ulakeza alyuuwe, iinsana sha Leza wamwizeulu shilakakuhumba. Wezo nguukaazhala Usalala ulakaakutewa ati Mwanakwe Leza. 36Sa ulamuzhibaluka Lizabeti musazhinoko welya ngubakaakwaamba ati tazhali? Inzho ulimishi mwana mweembezhi mu bucembele bwakwe. Mwezhi weno ngwacisambomwi. 37#Mata 18:14Nkaambo kwiina cikaka kwa Leza.”\n38Maliya wakaamba ati, “Ume ndimuzhike wa Mwami, acibe kwangu mbubona mbuwaamba.” Ngoonaawo anjelo wakamushiya.\nMaliya waya Kuswaya Lizabeti\n39Kwiite mazuba mashoonto, Maliya wakabweza lweendo cakubindaana kuya ku munzhi uuli mu mapili mucishi ca Judiya. 40Wakaya kunjila muŋanda yaka Zakaliya, wakamwaanzha Lizabeti. 41Inzho Lizabeti nakateelela kwaanzha kwaa Maliya, mwana wakaakuli mwifwu lyakwe, wakasamba ca kubotelwa. Ngoonaawo Lizabeti wakeendelezhewa u Moza Usalala, 42wakapozomoka ati, “Ulikwete coolwe uwe akati kabakaintu boonse, u mwana ngukaazhala ulikwete coolwe! 43Anu ndime ni iinkonzha kuswayiwa kwa baina Mwami wangu? 44Mbuwaŋanzhizha bulyo, aze mwana uuli mwifwu wasamba ca kubotelwa. 45Ulikwete coolwe nkaambo wakashoma ati, makani a Leza nguwakaambilwa alishinizhe alakacitika.”\nLwiimbo lwa Maliya Lwakutembaula\n46Maliya wakaamba ati,\n“Ndakulumba Mwami mu monzo wangu.\n47Moza wabotelwa cini cini kaambo ka Leza mufwutuli wangu,\n48 # 1 Sam 1:11 ukuti wazhibaluka kulicesha kwangu, ume ndimuzhike wakwe.\nInzho mazhalane oonse alakenta ati, uli ucoolwe,\n49nkaambo Leza shinsana shoonse wancitila shintu shikando,\nnkaambo kezhina lyakwe lilasalala.\n50Wakatondezha luse ku bantu boonse bamulemeka, kukancila kwizhalane limwi kushicila kuli limwi.\n51Wakacita shintu shizoosha iitashi lyakwe, ukwaandaanya bantu bakwete mizeezo yamatunta mu myonzo yabo.\n52 # Jobo 5:11; 12:19 Wabakusha baleli bashinsana mu shuuna shabo ukusumpula balibonzha.\n53Bafwile inzala bekuta shintu shibotu,\nbahubi wabatanda cinkambaminwe.\n54Wacibamba cishomezho ncaakashomezha kuli ba shaakale besu,\nulimwi wamuyohwa Izilaili musebezhi wakwe.\n55 # Mata 17:7 # 1 Sam 2:1-10 Wazhibaluka kuba shiluse kwa shaakale wesu Abulahamu\nukuluhubo lwakwe luzhiza shikwense u shikwense.”\n56Maliya wakakala u Lizabeti kwa myezhi iitiikabe yotatwe, amane wakapiluka kwakwe.\nKuzhalwa kwa Johani Mupapatizhi\n57Ciindi nicakashika caka Lizabeti cakutumbuka, wakazhala mwana mweembezhi. 58Bashimukobonina ubasazhiina nibakateelela Mwami mbwaakatondezha luse kwa Lizabeti, boonse bakasekelela antoomwi.\n59 # Bale 12:3 Inzho mwana naakakwanya mazuba ali lusele, bakeza kwaamba bamupalule. Kabazanda kumuulika izhina lya ushi, ati ngu Zakaliya. 60Pele baina wakaamba ati, “Pe pe! Izhina lyakwe ngu Johani.”\n61Bantu bakaamba ati, “Kwiina musazhinoko naaba womwi uukwete izhina leli.” 62Ngoonaawo bakatambaika matashi kwa ushi, kumubuzha izhina ndyazanda kuulika mwanakwe.\n63Ngoonaawo Zakaliya wakalomba shakulembela kwiita mukutambaika matashi amane walemba ati, izhina lyakwe ngu Johani. Inzho bantu boonse bakazhingwa. 64Mbwaakamanina bulyo kulemba, Zakaliya wakakanka kwaamba ulimwi ukutembaula Leza. 65Beenzhiina boonse bakatiya cini cini, u makani aza akayeempuwo mucishi coonse ca mapili a Judiya. 66Boonse babo bakateelela sheshi shintu bakashibika mu myonzo yabo, bakaabuzhanya ati, “Anu wezu mwana ulakaba muntu uuli buti?” Nkaambo cakalibonya kwaamba ati, insana sha Leza kashilyaaze.\nKushinshima kwaka Zakaliya\n67Zakaliya ushi Johani, wakeendelezhewa u Moza Usalala, wakashinshima ati,\n68“Atembaulwe Mwami Leza wa Izilaili,\nnkaambo weza kuyohwa ukunununa bantu bakwe.\n69Wakatupa mufwutuli shinsana kwiza kutufwutula, wakahwa muluhubo lwaka Devidi.\n70Umbona mbwaakaamba kwiita mu bashinshimi bakwe ku mazuba a kale kale basalala.\n71Wakaamba ati, ulakatufwutula kuhwa mu matashi a bashinkondonokwesu, u babo batuswile.\n72Wakaamba ati ulakabacitila luse baushesu bakale kale, ulimwi takaluba cihuminano cakwe cisalala.\n73Ncakapinga kwa ushesu Abulahamu, ukutushomezha ati,\n74ulakatuhuna kumatashi a bashinkondonokwesu kwaamba ati tukamusebezele cakubula bukandu,\n75ukweenda cabusalazhi ubululami, kwaamba tube basalazhi ubalulami ku mazuba oonse a bumi bwesu.\n76 # Mal 3:1 Uwe u mwanangu ulakatewa ati, mushinshimi wa Namakungwe Mutalabala, ulakasololela Mwami kumululamicila inzhila yakwe.\n77Ulakazhibya bantu bakwe kwaamba balakafwutulwa u kulecelelwa shibi shabo.\n78Lufwutuko lwa Mwami lulakeza kulyuuswe kuhwa kwizeulu, ukoya mumuni wezuba kumahwilo,\n79 # Aiz 9:2 ulakamunikila bantu boonse bashite mu mushinze umucinhule ca lufwu, ukutusololela muluumuno.”\n80Inzho Johani wakakomena ku mubili uku Moza. Wakaakukala mulukula kushikila kubuzuba naakakanka milimo yakwe ya buleya mu Izilaili.\nVerken Luka 1 se verse


Deuteronomo 21 | Bbaibbele lili a Intaneti | Bbaibbele lya Busanduluzi Bwanyika Mpya\nMujayi watazyibwa (1-9)\nKukwata bamakaintu bazike (10-14)\nMbwaakeelede kucitilwa mwana mutaanzi kuzyalwa (15-17)\nMwana sicinguni (18-21)\nMuntu waanzikwa acisamu ulisinganizyidwe (22, 23)\n21 “Ikuti naa kwajanika muntu uujaidwe musyokwe munyika eeyo Jehova Leza wanu njayoomupa, alimwi iwakamujaya katazyibidwe, 2 baalu banu ababetesi banu+ beelede kuunka ooko akuyoopima misinzo kuminzi iizingulukide muntu ooyo uujaidwe. 3 Mpoonya baalu bamunzi ooyo uuli afwaafwi kapati amutunta beelede kubweza ŋombe mpwizi akati kabutanga iitanabelesyedwe mulimo alimwi iitanapopedwe, 4 alimwi baalu bamunzi ooyo beelede kutola ŋombe mpwizi eeyo kukalonga kakunka maanzi ooko nyika nkwiitana kulimwa naa kusyangwa, mpoonya beelede kutyola nsingo yaŋombe eeyo ooko mukalonga.+ 5 “Alimwi bapaizi, iba Levi, bayooboola nkaambo Jehova Leza wanu wakabasala kuti kabamubelekela+ akulongezya muzina lya Jehova.+ Bayakwaamba mbwaayelede kukosolwa makani oonse aajatikizya mazwanga.+ 6 Mpoonya baalu boonse bamunzi ibali afwaafwi amuntu ooyo uujaidwe beelede kusamba kumaanza+ atala aampwizi iyatyolwa nsingo mukalonga, 7 alimwi beelede kwaamba kuti, ‘Maanza eesu taakwe naakatila bulowa oobu pe, naa meso eesu kubona bulowa oobu bwakatilwa. 8 Utabapi mulandu ooyu bantu bako ibana Israyeli mbookanununa,+ O Jehova, alimwi utalekeli mulandu wabulowa bwamuntu uunyina mulandu kuba alimbabo.’+ Eelyo tabakapegwi mulandu wabulowa. 9 Munzila eeyi muyoogwisya mulandu wabulowa bwamuntu uunyina mulandu akati kanu kwiinda mukucita ciluleme mumeso aa Jehova. 10 “Ikuti naa mwaunka kuyoolwana basinkondonyoko, eelyo Jehova Leza wanu wabazunda alimwi mwabatola mubuzike,+ 11 mpoonya wabona mukaintu mubotu akati kabazike aabo alimwi wamumenena mate akuyanda kumubweza kuti abe mukaintu wako, 12 ulakonzya kumutola muŋanda yako. Mpoonya weelede kugela masusu aakwe akutenda mala aakwe, 13 akumusamununa zisani eezyo nzyaakajatwa azyalo akukkala muŋanda yako. Uyoolila bausyi abanyina mwezi woonse,+ amana kucita boobo, ulakonzya koonana anguwe; yebo uyooba mulumaakwe walo uyooba mukaintu wako. 14 Pele ikuti naa tonoomukkomanina, weelede kumuleka kuti aunke+ kufwumbwa nkwayanda. Pele toyelede kumusambala naa kumupenzya pe nkaambo wamusofwaazya kale. 15 “Ikuti naa mwaalumi kakwete bamakaintu bobilo, umwi kamuyandisya kwiinda umwi, mpoonya boonse bobilo bamuzyalila bana basankwa alimwi mutaanzi kali wayooyo ngwatayandi,+ 16 mubuzuba oobo mbwapa lukono lwakwe kubana bakwe basankwa, takazumizyigwi kuti mwana wamukaintu ngwayandisya abe ngomwanaakwe mutaanzi mucibaka camwana wayooyo ngwatayandi, imutaanzi kuzyalwa. 17 Weelede kupa mwana wayooyo ngwatayandi bulemu bwamwana musankwa mutaanzi kuzyalwa kwiinda mukumupa zipaanzi zyobilo zyazintu zyoonse nzyajisi, nkaambo ooyo ngamatalikilo aanguzu zyaluzyalo lwakwe. Coolwe cakuba mutaanzi kuzyalwa ncicakwe.+ 18 “Ikuti muntu kajisi mwana sicinguni alimwi muzangi, uutaswiilili bausyi abanyina,+ alimwi kakuli bakali kumulaya pele tamvwi,+ 19 bausyi abanyina beelede kumujata akumutola kubaalu bamunzi wakwe kumulyango wamunzi, 20 eelyo beelede kwaambila baalu kuti, ‘Mwaneesu ooyu ngusicinguni alimwi muzangi, tatuswiilili pe. Mulyato+ alimwi ngucakolwa.’+ 21 Mpoonya bantu bamumunzi wakwe boonse beelede kumupwaya mabwe kutegwa afwe. Mweelede kugwisya bubi akati kanu alimwi bana Israyeli boonse bayoomvwa akuyoowa.+ 22 “Ikuti muntu umwi wacita cibi ceelede lufwu alimwi wajaigwa,+ eelyo mwamwaanzika acisamu,+ 23 mutunta wakwe taweelede kuba acisamu+ masiku oonse pe. Pele mweelede kumuzikka buzuba mbubonya oobo, nkaambo kufwumbwa waanzikwa acisamu ulisinganizyidwe a Leza,+ alimwi tamweelede kusofwaazya nyika yanu eeyo Jehova Leza wanu njayoomupa kuti ibe lukono lwanu.+


Ciyubunuzyo 15 | Bbaibbele Lili a Intaneti | Bbaibbele lya Busanduluzi Bwanyika Mpya\n15 Mpoonya ndakabona citondezyo acimbi kujulu, cipati alimwi cigambya, ibangelo bali ciloba kabajisi zipenzyo zili ciloba. Eezyi nzyamamanino nkaambo kwiinda mulinzizyo ibukali bwa Leza bulamanizyigwa. 2 Alimwi ndakabona icakali kulibonya mbuli lwizi luŋaima mbuli gilazi iluvwelene amulilo, alimwi abaabo ibazunda munyama, cikozyanyo cakwe alimwi anamba yazyina lyakwe. Bakaliimvwi mumbali aalwizi luŋaima mbuli gilazi, kabajisi tulumbu twa Leza. 3 Alimwi baimba lwiimbo lwa Musa imuzike wa Leza alwiimbo lwa Mwanaambelele, kuti: “Milimo yako mipati alimwi ilagambya, Jehova Leza, Singuzuzyoonse. Inzila zyako zililuleme alimwi nzyamasimpe, O Mwami walyoonse alyoonse. 4 Ino mubwini nguni uutakookuyoowa O Jehova akulemeka zyina lyako, nkaambo nduwe olikke uusyomeka? Imasi oonse ayooboola akukomba kumbele lyako, nkaambo milawo yako iiluleme yalibonya.” 5 Nozyakamana zyintu eezyi ndakalanga, eelyo ndakabona busena busalala bwatente lyabumboni bwakajalulwa kujulu, 6 mpoonya bangelo bali ciloba ibajisi zipenzyo zili ciloba bakazwa mubusena busalala bwatempele, kabasamide zisani zyuuba-uba zitakwe tombe, iziŋaima, alimwi kuzyamba zyabo bakalyaangide ntambo zyangolida. 7 Mpoonya cimwi cazilenge zyuumi zyone cakapa bangelo bali ciloba mitiba yangolida iili ciloba iyakazwide bukali bwa Leza, ooyo uupona lyoonse mane kukabe kutamani. 8 Lino busena busalala bwatempele bwakazula busi akaambo kabulemu bwa Leza alimwi akaambo kanguzu zyakwe, eelyo kunyina wakali kukonzya kunjila mubusena busalala bwatempele kusikila mane nizyakamanizyigwa zipenzyo zili ciloba zyabangelo bali ciloba.


Matalikilo 35 IBBAIB63 - Lino Leza wakaambila Jakobo - Bible Search\nMatalikilo 34 Matalikilo 36\nJakobo mbwaakayaka cipaililo caku-Beteli\n1-Lino Leza wakaambila Jakobo kuti, Nyampuka, uye ku-Beteli, ukale nkuko, uyake cipaililo ca-Leza oyo nguwenya iwakalibonya kulinduwe ciindi eciya nowakacija kubusyu bwa-Esau mukulana wako. 2-Mpawo Jakobo wakaambila luzubo lwakwe aboonse mbaakali abo kuti, Amusowe baleza beenzu bali akati kanu, alimwi amulisalazye akuvundununa zyakusama zyanu. 3-Atunyamuke, tuye ku-Beteli, nkayake cipaililo, cibe ca-Leza oyo iwakandivuwa mubuzuba bwamafwabi aangu, iwakandisindikila mukweenda kwangu koonse. 4-Mpawo bakapa Jakobo baleza beenzu boonse ibakali mumaanza aabo amacoco aamumatwi aabo, nkabela Jakobo wakazisisa kunsi lyamubanga waku-Sekemu.\n5-Elyo mukweenda kwabo, buyoofu buzwa kuli-Leza bwakajata minzi iyakeengelede, aboobo teebakatobela bana ba-Jakobo. 6-Lino Jakobo wakasika ku-Luzi (ngonguwo Beteli) munyika ya-Kanana, walo abantu boonse mbaakali abo. 7-Nkabela wakayaka cipaililo mpoonya awo, waulika kuntu oko izina lya-El Beteli, nkaambo kakuti nkukonya oko Leza nkwaakamubonekela ciindi eco naakacija kubusyu bwamukulana wakwe. 8-Lino Debora muleli wa-Rebeka wakafwa, nkabela wakazikwa kunsi lyamubanga oko ku-Beteli, aboobo oyo musamu wakaulikwa izina lya-Aloni-Bakuti.\n9-Lino Leza wakabonekela Jakobo alimwi naakamana kuzwa ku-Padanaramu, wamulongezya. 10-Nkabela Leza wakamwaambila kuti, Izina lyako nduwe Jakobo, pele tokooyooambwa limbi kuti nduwe Jakobo pe, izina lyako liyooba Israyeli. Mbuboobo mbwaakaulikwa izina lya-Israyeli. 11-Alimwi Leza wakamwaambila kuti, Ndime Leza Singuzuzyoonse, Zyalisya, ukavule; mulinduwe mulazwa musyobo ankamu yamisyobo, amucikungu cako muyoozwa bami. 12-Alimwi nyika eyo njindakapa Abrahamu a-Izaka, ndaipa nduwe, alwalo lunyungu lwako luciza njoolupa nyika eyo. 13-Mpawo Leza wakapiluka kujulu, wamusia nkukonya oko nkwaakaambaula awe. 14-Nkabela Jakobo wakaimika malende, nkokuti malende aamabwe, nkukonya oko nkwaakaambaula awe, Nkabela wakatila cipaizyo cakunywa alingawo, alimwi wakatila insazi yamafuta. 15Mbuboobo Jakobo mbwaakaulika oko kuntu Leza nkwaakaambaula awe izina lya-Beteli.\nRakele mbwaakafwa naakazyala Benjamini\n16Elyo bakalonga kuzwa ku-Beteli, nkabela nekwakacisyeede kasinzo kusika ku-Efrata, Rakele wakatumbuka, pele wakapenga mukutumbuka kwakwe. 17-Lino naakacili kusunda mukutumbuka kwakwe, sikumutumbusya wakamwambila kuti, Utayoowi, nkaambo sunu ulazyala mwana mulombe aumwi. 18Nkabela muuya wakwe nowakaamba kumusia (nkaambo wakafwa) wakamuulika izina lya-Benoni, pele wisi wakamuulika izina lya-Benjamini. 19-Aboobo Rakele wakafwa, nkabela wakazikwa munzila yaku-Efrata (ngonguwo Betelehemu). 20-Lino Jakobo wakaimikizya malende atala lyakabanda kakwe. Ngengao malende aakabanda ka-Rakele mbwaacibede asunu.\nAmwi makani aa-Jakobo abana bakwe, Izaka mbwaakafwa\n21-Lino Israyeli wakalonga, waakuyaka cilao cakwe kunembo lyaŋanda indamfu ya-Ederi. 22-Nkabela Israyeli naakacikede mucisi eco, Rubeni wakalala a-Biliha simamambe wawisi, nkabela Israyeli wakamvwa makani.\nLino bana ba-Jakobo bakali ikumi ababili. 23-Bana ba-Leya mbaaba: Rubeni (mwana mutaanzi wa-Jakobo), a-Simeoni, a-Levi, a-Juda, a-Isakara a-Zebuloni. 24Bana ba-Rakele mbaaba: Josefa a-Benjamini. 25Abana ba-Biliha mulanda musimbi wa-Rakele mbaaba: Dani a-Nafitali. 26Abana ba-Zilipa mulanda musimbi wa-Leya mbaaba: Gadi a-Aseri, Mbaabo bana ba-Jakobo mbaakazyala ku-Padanaramu.\n27-Mpawo Jakobo wakasika kuli-Izaka wisi ku-Mamre, ku-Kiriyati-ariba (ngonguwo Hebroni), Abrahamu a-Izaka nkubakali kukala-kala. 28Nkabela mazuba aabuumi bwa-Izaka akasika kumwanda amakumi aali musanu aatatu. 29-Elyo Izaka wakazanga, wafwa, wainka kulibasinsiku bakwe naakacembaala Bucembele buzwide, nkabela Esau a-Jakobo bana bakwe bakamuzika.


Sena Nyika Iyoonyonyoonwa?\nAMUBALE MU Abkhaz Afrikaans Albanian Amharic Arabic Armenian Azerbaijani Baoule Bashkir Batak (Toba) Bislama Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Cibemba Colombian Sign Language Croatian Czech Danish Dutch English Estonian Ewe Faroese Fijian Finnish Fon French Georgian German Greek Gun Haitian Creole Hebrew Hiligaynon Hindi Hmong (White) Hungarian Iban Icelandic Iloko Indonesian Italian Italian Sign Language Japanese Kazakh Kikaonde Kinyarwanda Kirghiz Kiribati Kirundi Korean Kwanyama Lingala Lithuanian Luganda Malay Malayalam Maltese Mambwe-Lungu Mongolian Moore Myanmar Ndau Ndebele (Zimbabwe) Nepali Norwegian Nzema Ossetian Pangasinan Pennsylvania German Persian Polish Portuguese Portuguese (Portugal) Romanian Russian Sango Serbian (Cyrillic) Serbian (Roman) Setswana Seychelles Creole Shona Sinhala Slovak Slovenian Spanish Sunda Swahili Swedish Tagalog Tatar Telugu Tetun Dili Thai Tigrinya Turkish Twi Tzotzil Ukrainian Urhobo Uruund Uzbek Venda Vietnamese Welsh Yoruba Zulu\nPeepe, nyika kunyina noiyoonyonyoonwa, kuumpwa, naa kunjililwa mubusena anyika iimbi. Bbaibbele liyiisya kuti Leza wakalenga nyika kutegwa kaikkalwa bantu mane kukabe kutamani.\n“Balulami bayookona nyika, alimwi bayookkala alinjiyo lyoonse mane kukabe kutamani.”—Intembauzyo 37:29.\n“[Leza] wakkazikizya nyika antalisyo zyanjiyo ziyumu; kunyina noiyoogwisyigwa abusena bwanjiyo lyoonse alyoonse, mane kukabe kutamani.”—Intembauzyo 104:5.\n“Nyika inooliko lyoonse mane kukabe kutamani.”—Mukambausi 1:4.\n“Ooyo wakabumba nyika, iwakaipanga akwiikkazikizya, ooyo watakailenga buyo kakunyina kaambo, pele iwakaibumba kutegwa kaikkalwa bantu.”—Isaya 45:18.\nSena bantu bayooinyonyoona nyika eeyi?\nLeza kunyina naaceya nayoolekela bantu kuti bainyonyoone nyika cakumaninina kwiinda mukwiisofwaazya, munkondo naa munzila iili yoonse. Muciindi caboobo, ‘uyoobanyonyoona aabo banyonyoona nyika.’ (Ciyubunuzyo 11:18). Ino mbuti mbwayoocita oobo?\nLeza uyoopa kuti, Bwami bwakujulu bukanjile mubusena bwamfwulumende zyabantu zyalo izyaalilwa kukwabilila nyika. (Daniele 2:44; Matayo 6:9, 10). Bwami oobo bunooyendelezyegwa a Mwana wa Leza, Jesu Kristo. (Isaya 9:6, 7). Naakali anyika, Jesu wakatondezya nguzu zyakwe camaleele kuzilengwaleza. (Marko 4:35-41). Mbuli Mwami wa Bwami bwa Leza, Jesu uyoozyeendelezya cakumaninina zyoonse zili anyika. Inzya uyoozibambulula zintu anyika, akupa kuti zibe mbuli mbozyakabede mumuunda wa Edeni.—Matayo 19:28; Luka 23:43.\nSena Bbaibbele talyaambi kuti nyika iyakuumpwa amulilo?\nPeepe, talyaambi oobo pe. Kuyeeya kuli boobu kutaluzi nkokuli akaambo kakutamvwisya lugwalo lwa 2 Petro 3:7, ilwaamba kuti: “Majulu alimwi anyika ziliko lino zyabambilwa mulilo.” Amubone twaambo tobilo tuyandika kapati mbotugwasya kwaamvwisya makani aaya:\nBbaibbele lilaabelesya mabala akuti “majulu,” “nyika” alimwi “amulilo” munzila ziindene-indene. Mucikozyanyo, lugwalo lwa Matalikilo 11:1 lwaamba kuti: “Lino nyika yoonse yakajisi mwaambo omwe.” Aawa “nyika” yaambwa mbantu.\nMakani aayeengelede lugwalo lwa 2 Petro 3:7 alatondezya ncaamba majulu, nyika alimwi amulilo. Tupango 5 a 6 tutondezya kukozyanya kuliko amakani aa Zambangulwe lyakumazuba aa Nowa. Nyika yakuciindi eeciya yakanyonyoonwa a Zambangulwe, mbantu babyaabi, kutali nyika bulongo motukkala. (Matalikilo 6:11) Kunze lyaboobo, lyakanyonyoona “amajulu,” nkokuti bantu bakali kweendelezya. Aboobo, bantu babyaabi mbabakanyonyoonwa, kutali nyika bulongo. Nowa amukwasyi wakwe bakafwutuka lunyonyooko lwanyika iilya alimwi bakazumanana kukkala munyika nolyakainda Zambangulwe.—Matalikilo 8:15-18.\nMbubwenya mbuli Zambangulwe, ilunyonyooko naa “mulilo” waambidwe ku 2 Petro 3:7 uyoonyonyoona nyika nkokuti bantu babyaabi kutali nyika motukkala. Leza usyomezya “majulu mapya anyika mpya” mwalo ‘imuyooba bululami.’ (2 Petro 3:13) “Nyika mpya” naa ciinga cabantu cipya ciyakweendelezyegwa ‘amajulu mapya’ naa bweendelezi bupya nkokuti Bwami bwa Leza. Mubweendelezi bwa Bwami oobu, nyika iyooba paradaiso yaluumuno.—Ciyubunuzyo 21:1-4\nIno citondezyo ‘camazuba aamamanino,’ naa ‘kuciindi cakumamanino’ ninzi”?\nBbaibbele lilaamba zintu naa bukkale ibweelede kucitika katanasika “mamanino aanyika.”\nIno Mwami wa Bwami bwa Leza nguni, alimwi ino Bwami buyoozuzikizya nzi?\nIno Nyika Iyoomana Lili?


Amutondezye Lusyomo—Amusale Cabusongo! | Yakwiiya\n“Azumanane kulomba mulusyomo, ikutali kudooneka naaceya pe.”—JAK. 1:6.\nIno nkaambo nzi ncotweelede kuzumina kuti kupanga zyakusala ncibeela cabuumi?\nIno nkaambo nzi bamwi ncobateelede kutusalila zyakucita?\nIno nkaambo nzi zimwi ziindi ncotweelede kucinca kusala nkotwapanga kale?\n1. Ino ncinzi cakapa kuti Kaini atasali cabusongo, alimwi ncinzi cakacitika?\nKAINI wakali kukonzya kusala: Kuteendelezyegwa amizeezo yakwe mibi, naa kuzumizya mizeezo yakwe kuti yeendelezye nzyaakali kucita. Kufwumbwa mbwaakali kukonzya kusala, kwakali kuyooba zintu izyakali kukonzya kucitika zyalo izyakali kuyoojatikizya buumi bwakwe boonse. Mulizyi Kaini mbwaakasala; tanaakasala kabotu. Kusala kwakwe alimwi amicito yakwe yakapa kuti munyina mululami Abelo afwe. Alimwi kusala kwa Kaini kwakanyonganya cilongwe cakwe a Mulengi wakwe.—Matl. 4:3-16.\n2. Ino mbuti mbwaayandika maano eesu aakusala cabusongo?\n2 Andiswe tulijisi zyakusala. Tazili zyakusala zyoonse izisololela kubuumi naa kulufwu. Nokuba boobo, bunji bwazintu nzyotusala, zilakonzya kutujatikizya kapati. Aboobo maano aapa kuti katusala kabotu alakonzya kutugwasya kupona buumi buli kabotu, bwaluumuno ikutali bwamanyongwe, bwamazwanga alimwi abwakutyompwa.—Tus. 14:8.\n3. (a) Kutegwa tusale cabusongo, ino tweelede kuba alusyomo munzi? (b) Ino mibuzyo nzi njotutiilange-lange mucibalo eeci?\n3 Ino ncinzi ciyootugwasya kusala cabusongo? Tuyandika lusyomo muli Leza, katutadooneki kuti ulilyaabide alimwi ulakonzya kutugwasya kutegwa tube basongo. Alimwi tweelede kuba alusyomo mu Jwi lya Jehova alimwi amunzila zyakwe zyakucita zintu, kusyoma mululayo lwa Leza lwakasololelwa amuuya. (Amubale Jakobo 1:5-8.) Mbotuyaabuswena kulinguwe alimwi akuliyandisya Jwi lyakwe, tulakonzya kusyoma mbwazicita zintu. Aboobo, tuyooba acilengwa cakuvwuntauzya mu Jwi lya Leza katutanasala cakucita. Pele ino mbuti mbotukonzya kuyaambele mukusala kwesu? Alimwi sena kuyanda kusala cakucita caamba kuti ziyume zitete tweelede kukakatila kulizyeezyo nzyotwasala kale? Mibuzyo eeyi tulailanga-langa mucibalo eeci?\nMUBUUMI TWEELEDE KUSALA\n4. Ino nkusala kuli buti nkwaakeelede kupanga Adamu, alimwi ncinzi cakacitika?\n4 Kuzwa kumatalikilo, bantu bakeelede kusala zintu ziyandika kapati. Adamu wakeelede kusala kumvwida Mulengi wakwe naa Eva. Wakalilibambilide kusala cakucita, pele ino muyeeya buti kujatikizya ceeco ncaakasala? Mukaintu wakwe iwakeenwa wakamuyunga kuti atasali kabotu alimwi cakusala eeco cakapa kuti asweekelwe buumi mu Paradaiso, mpoonya mukuya kwaciindi wakafwa. Aayo akali buyo matalikilo aamapenzi. Tucipenga akaambo kakusala kutali kabotu nkwaakacita Adamu.\n5. Mbuti mbotweelede kukubona kusala zyakucita?\n5 Bamwi bantu bayeeya kuti buumi nobwali kukkomanisya kapati ikuti notwatali kusala zyakucita. Sena andinywe mbomulimvwa oobo? Mutalubi kuti Jehova tanaakalenga bantu kuba malobboti, aatacikonzyi kuyeeya alimwi akusala zyakucita. Mubwini Bbaibbele lilatuyiisya mbotweelede kusala cabusongo. Nokuba kuti Jehova uyanda kuti katusala zyakucita, eeci tacaambi kuti uyanda kuti katupenga. Atulange-lange bumboni butondezya oobo.\n6, 7. Ncinzi ncobakeelede kusala bana Israyeli bansiku, alimwi nkaambo nzi ncocakali kukatazya kusala cabusongo? (Amubone cifwanikiso icili kumatalikilo aacibalo.)\n6 Nobakanjila buyo mu Nyika Yakasyomezyedwe, bana Israyeli bansiku bakeelede kusala kujatikizya kaambo kamwi ikakali kuyandika kapati: Kukomba Jehova naa kukomba baleza bambi. (Amubale Joshua 24:15.) Ambweni eeco cakali kulibonya kuti ncakusala citakatazyi kapati. Nokuba boobo, kusala kwabo kwakali kuyoobujatikizya buumi bwabo. Cakwiinduluka-induluka kuciindi ca Babetesi, bana Israyeli tiibakali kusala cabusongo. Bakali kumuzangila Jehova alimwi akukomba baleza bakubeja. (Bab. 2:3, 11-23) Alimwi amuyeeye ciindi cimwi kumbele bantu ba Leza nobakeelede kusala. Musinsimi Elija wakabaambila cakusalazya cakusala ncobakeelede kucita: Kukomba Jehova naa kukomba leza wakubeja Baala. (1Bam. 18:21) Elija wakabakalalila bantu akaambo kakuba amyoyo yobilo. Mulakonzya kuyeeya kuti eeci cakali cakusala citakatazyi nkaambo lyoonse ncabusongo alimwi cilagwasya kukomba Jehova. Alimwi buya, kunyina muntu uuyeeya kabotu iwakeelede kunyomenene kukomba Baala. Nokuba boobo, bana Israyeli aabo bakali ‘kudooneka.’ Cabusongo, Elija wakabakulwaizya kusala bukombi busumpukide, nkokuti kukomba Jehova.\n7 Nkaambo nzi ncocakali kukatazya kapati kubana Israyeli kusala cabusongo? Cakusaanguna, bakacileka kusyoma Jehova alimwi bakakaka kuswiilila jwi lyakwe. Tiibakajisi luzyibo lwini-lwini lusitikide naa busongo bwabunaleza; alimwi kunyina nobakasyoma Jehova. Kucita zintu kweelana aluzyibo lwini-lwini nokwakabagwasya kusala cabusongo. (Int. 25:12) Kuyungizya waawo, bakalekela bantu bamwi kubayunga mane buya akubalekela kuti babasalile zyakucita. Bantu bamucisi ibatakali bakombi ba Jehova bakoongelezya mizeezo yabana Israyeli, akubapa kutobela nkamu eeyo yabantu batakali kukomba Leza. Jehova wakalibacenjezyede kaindi kuti cintu cili boobo cakali kuyoocitika.—Kul. 23:2.\nSENA BANTU BAMWI BEELEDE KUTUSALILA ZYAKUCITA?\n8. Ino nciiyo nzi ciyandika cijatikizya kusala ncotwiiya kubana Israyeli?\n8 Izikozyanyo zyaambwa kale zituyiisya ciiyo cibotu kapati. Cili kuli umwi aumwi wesu kusala zyakucita, alimwi zyakusala zyabusongo, ziyeeme aluzyibo lwamu Magwalo. Lugwalo lwa Bagalatiya 6:5 lutuyeezya kuti: “Umwi aumwi weelede kunyamuna mukuli wakwe uumugeme.” Tatweelede kulekela bamwi kutusalila zyakucita. Muciindi caboobo, tweelede kuzyiba cintu cibotu mumeso aa Leza akusala kucita ncico.\n9. Nkaambo nzi ncoikonzya kuba ntenda kulekela bamwi kutusalila zyakucita?\n9 Mbuti mbotukonzya kunjila muntenda yakulekela bamwi kutusalila zyakucita? Bantu bamwi balakonzya kutuyunga kutasala kabotu. (Tus. 1:10, 15) Pele, nokuba kuti twayungwa buti, mukuli wesu ikutobela ncaamba manjezyeezya eesu aayiisyidwe Bbaibbele. Ziindi zinji, ikuti twalekela bamwi kutusalila zyakucita, nkokuti tusala ‘kubatobela.’ Akwalo ooku nkusala, pele nkusala kuletela ntenda.\n10. Ncinzi Paulo ncaakacenjezya bana Galatiya?\n10 Mwaapostolo Paulo wakabacenjezya kabotu-kabotu bana Galatiya ntenda iyakaliko mukulekela bamwi kuti kababasalila zyakucita. (Amubale Bagalatiya 4:17.) Ibamwi mumbungano bakali kuyanda kusalila bamwi zyakucita kutegwa babazandule kuzwa kubaapostolo. Ncinzi ncobakali kucitila boobo? Bantu aabo ibakali kulisumpula bakali kuyanda kuba ampuwo. Bakasotoka munyinza weelede alimwi tiibakatondezya bulemu kumukuli ngobakajisi Banakristonyina wakulisalila zintu zyakucita lwabo beni.\n11. Ino mbuti mbotukonzya kubagwasya bamwi ciindi nobasala zyakucita?\n11 Paulo wakasiya cikozyanyo cibotu kapati cakulemeka lwaanguluko ndobakajisi banyina lwakulisalila zyakucita. (Amubale 2 Bakorinto 1:24.) Mazuba aano, ciindi baalu nobapa lulayo lujatikizya makani aakulisalila, beelede kutobela cikozyanyo ncomunya eeci. Balakkomana kubandika twaambo tuzwa mu Bbaibbele abutanga. Nokuba boobo, baalu beelede kubikkila maano akulekela bakwesu abacizyi kulipangila zyakusala zyabo beni. Eeci cileelela akaambo kakuti bakwesu abacizyi aabo balijisi mukuli kujatikizya zintu ziyakucitika akaambo kakusala ooku. Nceeci ciiyo ciyandika kapati: Tulakonzya kuba aaluyandisisyo lwakugwasya bamwi alimwi akubatondezya njiisyo zyamu Magwalo naa lulayo. Nokuba boobo, balijisi lwaanguluko alimwi amukuli wakulisalila lwabo beni. Ciindi nobasala cabusongo, balagwasyigwa. Aboobo, tweelede kutantamuka cilengwa cakuyeeya kuti tulizumizyidwe kusalila bamwi zyakucita.\nBaalu ibajisi luyando balabagwasya bamwi kulisalila zyakucita lwabo beni (Amubone muncali 11)\nMUTATOBELI MOYO WANU CIINDI NOMUSALA ZYAKUCITA\n12, 13. Ino nkaambo nzi ncocitali kabotu kutobela moyo wesu ncowaamba ikuti naa tulinyemede naa kutyompwa?\n12 Kuli kaambyo kadumide kuti: Cita moyo wako ncouyanda. Pele ikucita boobo kulakonzya kutunjizya muntenda. Alimwi buya kucita boobo tacili camumagwalo. Bbaibbele litucenjezya kutalekela moyo wesu uutalondokede naa twaambo buyo ntotumvwa kweendelezya kusala kwesu. (Tus. 28:26) Alimwi zibalo zyamu Bbaibbele zilatondezya zintu zibi zyuusisya izicitika akaambo kakutobela moyo ncowaamba. Penzi liliko mubantu batalondokede ndyakuti, “moyo uleena kwiinda cintu cimbi cili coonse alimwi ulapenzya kapati.” (Jer. 3:17; 13:10; 17:9; 1Bam. 11:9) Aboobo, ino ncinzi cikonzya kucitika ikuti twaile kutobela buyo moyo wesu?\n13 Moyo wa Munakristo ulayandika kapati, akaambo kakuti twaambilwa kuyanda Jehova amoyo wesu woonse alimwi akuyanda basimukoboma mbuli mbotuliyanda tobeni. (Mt. 22:37-39) Pele Magwalo aatondezyedwe mumuncali wainda atondezya ntenda iiliko mukulekela moyo wesu kweendelezya mbotuyeeya alimwi anzyotucita. Mucikozyanyo, ncinzi cikonzya kucitika ikuti twasala kucita cintu cimwi ciindi notunyemede? Ikuti naa twakalicitide kale oobu, bwiinguzi tulibuzyi kale. (Tus. 14:17; 29:22) Naa sena inga twasala kabotu ciindi notutyompedwe? (My. 32:6-12; Tus. 24:10) Amuyeeye kuti Jwi lya Leza lilatondezya busongo bwakuba “muzike kumulawo wa Leza.” (Rom. 7:25) Masimpe, tulakonzya kweenwa amoyo wesu ikuti naa twalekela mbotulimvwa kuti kutweendelezye ciindi notusala zintu ziyandika kapati.\nCIINDI NOMWEELEDE KUCINCA KUSALA KWANU\n14. Ino tuzyi buti kuti cileelela zimwi ziindi kucinca cintu ncaasala kale muntu?\n14 Tweelede kusala cabusongo. Nokuba boobo, eeci tacaambi kuti tweelede kukaka kucinca ncotwasala ikuti naa twasala kale. Kuli ziindi zimwi notukonzya kucita kabotu kwiinda mukucilanga-langa alimwi ncotwakasala ambweni akucicinca buya. Amubone cikozyanyo ca Jehova kubana Nineve kuciindi ca Jona. “Lino Leza mwini-mwini naakabona ncobakacita, mbobakaleka nzila zyabo zibi, wakacinca mizeezo kujatikizya mapenzi ngaakaambide kuti ulabaletela, aboobo tanaakaaleta pe.” (Jon. 3:10) Ciindi naakabona kuti bana Nineve beempwa, Jehova wakacinca ncaakasalide kubacitila. Mukucita boobu, wakatondezya kunyoneka, kulicesya alimwi alubomba. Kuyungizya waawo, Leza tasali cakucita kufwumbwa buyo aanyema pe, ikunyema ooko bantu banji nkobatondezya mazuba aano.\n15. Ino ncinzi cikonzya kupa kuti tucince kusala kwesu?\n15 Ziindi zimwi cili kabotu kuzilanga-langa alimwi zyakusala zyesu. Ambweni ciindi bukkale nobwacinca. Jehova wakali kucinca kusala kwakwe zimwi ziindi ikuti naa bukkale bwacinca. (1Bam. 21:20, 21, 27-29; 2Bam. 20:1-5) Naa makani aambi mapya alakonzya kupa kuti tucince kusala kwesu. Mwami Davida wakaambilwa makani aakubeja kujatikizya muzyukulu wa Saulo, Mefiboseti. Ciindi Davida naakaambilwa makani aamasimpe, wakacinca kusala kwakwe. (2Sam. 16:3, 4; 19:24-29) Zimwi ziindi, inga caba cabusongo kulindiswe kucita mbubwenya oobo.\n16. (a) Ino malailile nzi aagwasya aaliko aakonzya kutugwasya kusala cabusongo? (b) Ino nkaambo nzi ncotweelede kuzilanga-langa alimwi zyakusala nzyotwakasala kaindi alimwi mbuti mbotunga twacita oobo?\n16 Ijwi lya Leza litulaya kutaingana ciindi notuyanda kusala cintu ciyandika kapati. (Tus. 21:5) Ikuti twatola ciindi kulanga-langa zintu zyoonse izijatikizyidwe kucakusala cimwi, tulangilwa kuyoozwiidilila. (1Tes. 5:21) Katanasala cakucita, silutwe wamukwasyi weelede kuvwuntauzya ncaamba Magwalo alimwi amabbuku aa Bunakristo, mpoonya akuswiilila mizeezo yabamwi mumukwasyi wakwe. Amuyeeye kuti Leza wakaambila Abrahamu kumvwida ncaakaamba mukaintu wakwe. (Matl. 21:9-12) Baalu abalo beelede kutola ciindi kuvwuntauzya. Alimwi ikuti kabali bantu banyoneka, balibombya, tabakayoowi kusweekelwa bulemu ikuti kwaboola makani mapya, ayanda kuti bacince ceeco ncobakasalide kale. Beelede kulibambila kucinca mizeezo yabo alimwi anzyobakasala ikuti kakuyandika kucita boobo, alimwi toonse tweelede kutobela cikozyanyo cabo cibotu. Eeci cilakonzya kupa kuti kube luumuno alimwi akuti zintu kazicitwa bweelede mumbungano.—Mil. 6:1-4.\nAMUCITE CEECO NCOMWASALA KUCITA\n17. Mbuti mbotukonzya kuzwidilila kapati mumakani aakusala zintu zyakucita?\n17 Zyakusala zimwi nzipati kwiinda zimwi. Zyakusala zipati ziyandika kukkalila ansi kuyeeya alimwi akupailila, calo cikonzya kutola ciindi. Banakristo bamwi bayandika kusala naa beelede kukwata naa kukwatwa alimwi angobeelede kukwatana limwi. Cakusala cipati acimbi icikonzya kuleta zilongezyo zinji cijatikizya mbomukonzya kunjila mumulimo waciindi coonse alimwi aciindi nomweelede kucita boobo. Muzyakusala eezyo, cilayandika kumusyoma kapati Jehova kuti ulakonzya kupa busolozi bwabusongo alimwi akuti ulacita oobo. (Tus. 1:5) Aboobo, cilayandika kulingula Bbaibbele mbwaanga ndelijisi lulayo lubotu kapati alimwi akulomba busolozi bwa Jehova kwiinda mumupailo. Alimwi mutalubi kuti Jehova ulakonzya kutupa bube buyandika kutegwa tusale zintu izyeendelana akuyanda kwakwe. Ciindi nomuyanda kusala zintu zipati mubuumi, amube acilengwa cakulibuzya kuti: ‘Sena cintu eeci ncondiyanda kusala ciyoopa bumboni bwakuti ndilamuyanda Jehova? Sena ciyooleta lukkomano alimwi aluumuno mumukwasyi wangu? Alimwi sena ciyootondezya kuti ndilakkazika moyo alimwi ndili siluzyalo?’\n18. Nkaambo nzi Jehova ncayandila kuti katulisalila zyakucita?\n18 Jehova kunyina natusinikizya kuti katumuyanda alimwi akumubelekela. Ooko nkusala kwesu. Kweelana acipego calwaanguluko lwakulisalila ncaakatupa, ulaulemeka mukuli wesu alimwi alwaanguluko lwesu ‘lwakulisalila tobeni’ naa tuyanda kumubelekela. (Jos. 24:15; Muk. 5:4) Pele ulangila kuti katutobela zintu nzyotusala iziyeeme abusolozi bwakwe. Kuba alusyomo munzila ya Jehova yambwacita zintu alimwi anjiisyo nzyapa caluzyalo, tulakonzya kusala cabusongo alimwi akutondezya kuti tulikkalikene munzila zyesu zyoonse.—Jak. 1:5-8; 4:8.


Jesu ku Pobwe lya Zivwuka | Buumi bwa Jesu\nKu Jerusalemu ku Pobwe lya Zivwuka\nJESU WAYIISYA KUTEMPELE\nJesu wazyibwa kapati mumyaka eeyi yainda kuzwa ciindi naakabbapatizyigwa. Ba Juda banji baabona maleele aakwe, alimwi makani aajatikizya milimo yakwe amwaika mucisi coonse. Lino ku Pobwe lya Zivwuka ku Jerusalemu, bantu banji balamuyandaula.\nBantu aaba baliindene kapati kujatikizya mbobamubona Jesu. Bamwi baamba kuti: “Muntu uuli kabotu.” Bambi baamba kuti: “Tali kabotu pe. Weena nkamu yabantu.” (Johane 7:12) Bunji bwabantu aaba ibalivwiya-vwiya bacita boobo kumazuba aakusaanguna aapobwe. Pele kunyina uulaacamba cakumwiiminina Jesu kwiinda mukwaamba caantangalala kujatikizya nguwe akaambo kakuti boonse bayoowa mbobakonzya kucita basololi baba Juda.\nPobwe nolyasika akati, Jesu wabbuka kutempele. Bantu banji bagambwa akaambo kakuti ulicibwene kuyiisya. Kunyina naakaiya kuzikolo zyaba Rabbi, aboobo ba Juda bagambwa balaamba: “Ino muntu ooyu wakaba buti aluzyibo luli boobu lwa Magwalo kakuli tanaakaiya kuzikolo?”—Johane 7:15.\nJesu wapandulula kuti: “Nzyondiyiisya tazili zyangu pe, pele nzizya yooyo wakandituma. Ikuti muntu umwi kayanda kucita kuyanda kwa Leza, ulazyiba kujatikizya njiisyo eeyo ikuti naa izwa kuli Leza naa ndaamba buyo nzyondilipangila ndemwini.” (Johane 7:16, 17) Ikuyiisya kwa Jesu kuleendelana a Mulawo wa Leza, aboobo cilisalede kuti uyanda kuti Leza alemekwe ikutali nguwe pe.\nMpoonya Jesu wabuzya kuti: “Sena Musa tanaakamupa Mulawo? Pele kunyina naba omwe wandinywe uutobela Mulawo ooyo. Ncinzi ncomuyanda kundijaila?” Bamwi ibali munkamu, ambweni beenzu ibazwa kumunzi uumbi tabaazyi makani aaya. Cabagambya kuti muntu umwi inga wayanda kujaya mwiiyi mubotu boobu. Aboobo bayeeya kuti Jesu unyongene buya, ncecimupa kwaamba boobu. Bamwaambila kuti: “Ulaadaimona yebo. Nguni uuyanda kukujaya?”—Johane 7:19, 20.\nMubwini, mwaka omwe acisela iwainda, basololi baba Juda bakali kuyanda kumujaya Jesu naakaponya mwaalumi umwi mu Sabata. Aboobo Jesu lino wapandulula munzila iisalede akuyubununa bufwubafwuba bwabo. Waamba kuti kweelana ancowaamba Mulawo, mwana musankwa weelede kupalulwa mubuzuba bwalusele kuzwa ciindi naakazyalwa, nokuba kuti buzuba oobu kabuli buzuba bwa Sabata. Mpoonya wabuzya kuti: “Ikuti naa muntu ulapalulwa musabata kutegwa Mulawo wa Musa utatyolwi, sena mebo mulandikalalila akaambo kakuti ndakaponya muntu musabata? Amuleke kubeteka kweelana ambwalibonya muntu, pele amubeteke alubeta lwabululami.”—Johane 7:23, 24.\nBantu ibakkala mu Jerusalemu ibazyi bukkale buliko aciindi eeci bati: “Sena ooyu tali ngomuntu uulya ngobayanda kujaya [baleli]? Pele amubone! Ulaambaula antangalala, alimwi kunyina ancobaamba kulinguwe. Sena baleli bazyiba ncobeni kuti ooyu ngo Kristo?” Aboobo, nkaambo nzi bantu ncobatasyomi kuti Jesu ngo Kristo? Baamba kuti: “Swebo tulizyi nkwazwa muntu ooyu; pele aakuboola Kristo, kunyina muntu uuyoozyiba nkwazwa.”—Johane 7:25-27.\nNkumunya kutempele ooko, Jesu wabaambila kuti: “Mulindizyi alimwi mulikuzyi nkondizwa. Tiindakaliboolela ndemwini pe, pele ooyo wakandituma nkwali ncobeni, alimwi nywebo tamumuzyi pe. Mebo ndilimuzyi, nkaambo ndili mwiiminizi uuzwa kulinguwe, alimwi walo nguwakandituma.” (Johane 7:28, 29) Bamvwe makani aaya aasalede, basola kumujata Jesu, ambweni kutegwa bamubikke muntolongo naa kumujaya. Pele, baalilwa kucita boobo nkaambo tacinasika ciindi cakuti Jesu ajaigwe.\nNokuba boobo, ibanji bamusyoma Jesu, alimwi buya baleelede kucita oobo. Wakeenda atala amaanzi, wakaumuzya guwo, wakasanina zyuulu zyabantu munzila yamaleele azinkwa zisyoonto atuswi, wakaponya balwazi, wakapa kuti balema beende, wakajalula meso aaboofwu, wakaponya basicinsenda alimwi wakabusya nobaba bantu bafwide. Aboobo baliluzi kubuzya kuti: “Aakuboola Kristo, sena uyoocita maleele manji kwiinda ngaacita muntu ooyu?”—Johane 7:31.\nBa Farisi nobamvwa nkamu yabantu kayaamba zintu eezyi, balo antoomwe abasilutwe babapaizi batuma bakapaso kuti bakamujate Jesu.\nJesu naasika kupobwe, ino bantu baamba nzi kujatikizya nguwe?\nIno Jesu wapandulula buti kutegwa atondezye kuti tatyoli Mulawo wa Leza?\nNkaambo nzi bantu banji ncobamusyomena Jesu?